MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PSE

Riżoluzzjoni tal-Parlament Ewropew dwar il-preparazzjoni għas-Samit bejn l-UE u l-Indja (Marsilja, 29 ta' Settembru 2008)

Il-Parlament Ewropew ,

wara li kkunsidra d-Disa' Samit bejn l-UE u l-Indja li se jsir fid-29 ta' Settembru 2008 f'Marsilja,

wara li kkunsidra l-Ftehima ta' Sħubija Strateġika bejn l-UE u l-Indja tal-2004 (COM(2004)430 finali). ;

wara li kkunsidra l-Pjan ta' Azzjoni Konġunt tal-2005, adottat fis-Sitt Samit bejn l-UE u l-Indja li sar f'Delhi fis-7 ta' Settembru 2005,

wara li kkunsidra l-Komunikazzjoni tal-Kummissjoni dwar Ftehima ta' Sħubija u Koperazzjoni,

wara li kkunsidra t-tnedija tan-negozjati dwar Ftehima ta' Kummerċ Ħieles (FTA) bejn l-UE u l-Indja fl-2006,

wara li kkunsidra l-Artikolu 103(2) tar-Regoli ta' Proċedura tiegħu,

billi l-UE u l-Indja jikkostitwixxu l-akbar demokraziji fid-dinja, u l-impenn komuni tagħhom għad-demokrazija, il-pluraliżmu, l-istat tad-dritt u l-multilateraliżmu fir-relazzjonijiet internazzjonali jikkontribwixxi għall-paċi u l-istabilità dinjija,

billi l-aġenda tas-Samit ta' Marsilja x'aktarx li tkun iddominata mir-reviżjoni tal-Pjan ta' Azzjoni Konġunt tal-2005, il-bidla fil-klima, il-paċi u s-sigurtà, l-edukazzjoni, is-saħħa u s-siġurtà tal-ikel,

billi bħalissa l-Indja qiegħda tħabbat wiċċha ma' għadd ta' kriżijiet fil-politika domestika, bħall-vjolenza bla heda tal-Ġiħadiżmu Iżlamiku, it-tensjoni politiko-reliġjuża f'Jammu u fil-Kaxmir, il-vjolenza komunali kontra l-Kristjani kkonvertiti f'Orissa, u d-diżastri naturali fil-grigal tal-pajjiż,

billi l-mewġa ta' vjolenza u d-delitti tal-massa li saru f'Awwissu li għadda f'Orissa fuq mijiet ta' Kristjani twettqu mingħajr ebda intervent tal-pulizija lokali, u billi l-mexxejja tal-Vishwa Hindu Parshad stqarrew li l-vjolenza ma kinitx se tieqaf sakemm ma jibqax Kristjan wieħed f'Orissa,

billi minn Ottubru 2005 'l hawn aktar minn 400 ruħ mietu f'attakki bil-bombi fil-bliet Indjani; billi l-aħħar attakk sar fit-13 ta' Settembru, u ħalla mill-anqas 20 ruħ mejta u bosta mweġġgħin,

billi l-Ftehima ta' Kummerċ Ħieles mal-Indja li qiegħda tiġi nnegozjata bħalissa aktarx mhix se tiġi konkluża qabel tmiem l-2008, minħabba li l-oqsma li għandha tkopri, b'mod partikulari l-appalti u s-servizzi pubbliċi, għadhom dubjużi,

billi l-Indja għamlet progress enormi biex waslet għas-sigurtà tal-ikel għall-poplu tagħha; billi, madankollu, parti kbira mill-popolazzjoni għadha nieqsa mill-aċċess għal kwantitajiet suffiċjenti ta' ikel; billi l-faqar għadu problema, tant li kważi terz tal-popolazzjoni tal-pajjiż tgħix taħt il-limitu minimu tal-faqar,

Jilqa' b'sodisfazzjon il-Laqgħa tad-Disa' Samit bejn l-Indja u l-UE bħala espressjoni ta' Sħubija Strateġika sostenibbli u jirrakkomanda bil-qawwa li qabel dawn il-laqgħat tas-samits annwali fil-ġejjieni għandhom isiru laqgħat parlamentari sabiex ikun enfasizzat l-iskrutinju demokratiku ta' dan il-proċess u sabiex iż-żewġ naħat jifhmu aħjar l-opinjonijiet u s-sistemi demokratiċi ta' xulxin;

Jappoġġja bil-qawwa rabtiet eqreb bejn l-UE u l-Indja, u jemmen li r-rispett reċiproku u s-sħubija jilħqu l-aqwa espressjoni tagħhom fi djalogu miftuħ dwar il-kwistjonijiet kollha, fosthom dawk fejn jista' jkun hemm fehmiet diverġenti; iħeġġeġ, għalhekk, lill-awtoritajiet Indjani biex jidħlu f'negozjati għal ftehima ta' sħubija u koperazzjoni mal-UE, biex ir-relazzjoni ta' bejniethom tkompli titjieb u tissaħħaħ; jemmen li l-konklużjoni ta' ftehima bħal din tista' ttejjeb il-kwalità tas-sħubija u jistieden liż-żewġ naħat biex jidħlu f'negozjati bħala sħab ugwali;

Jilqa' b'sodisfazzjon ir-reviżjoni tal-Pjan ta' Azzjoni Konġunt tal-2005, jittama li dan se jistabbilixxi prijoritajiet u skadenzi ċari għall-attivitajiet li sar qbil dwarhom, u jtenni x-xewqa tiegħu li jkun involut fil-proċess ta' reviżjoni; lest jidħol f'diskussjonijiet mal-Kummissjoni sabiex jiddefinixxi l-format ta' dan l-involviment;

Jistieden lill-Indja biex tkompli bil-proċess ta' liberalizzazzjoni u riformi sabiex ikun hemm rabtiet ta' kummerċ u negozju aktar profondi bejn l-UE u l-Indja;

Jagħti l-appoġġ tiegħu għan-negozjati għal Ftehim ta' Kummerċ Ħieles (FTA) mal-Indja filwaqt li jkunu rispettati l-pożizzjonijiet ekonomiċi differenti taż-żewġ sieħba, il-qagħda soċjoekonomika partikulari fl-Indja u, b'mod speċjali, il-qagħda tal-bdiewa fqar li jaħdmu biex jgħajxu l-familji tagħhom; iqis li kapitolu ambizzjuż dwar l-iżvilupp sostenibbli għandu jkun integrat f'kull ftehima u jenfasizza li dan għandu jkun suġġett għall-mekkaniżmu standard għas-soluzzjoni tat-tilwim;

Jilqa' b'sodisfazzjon it-tnedija taċ-Ċentru Ewropew għan-Negozju u t-Teknoloġija (EBTC) f'Delhi, li għandu jgħin biex iseddaq ir-rabtiet bejn in-negozji Ewropej u Indjani kif ukoll bejn il-parteċipanti fix-xjenza u t-teknoloġija, bil-għan li dawn jirreaġixxu għat-talbiet tas-suq Indjan;

Jitlob biex il-Kunsill ifittex li jagħmel progress urġenti biex tkun estiża s-sistema blue card tal-viża għaċ-ċittadini Indjani;

Jistieden lill-Kummissjoni biex, fin-negozjati li għaddejjin dwar Ftehima ta' Kummerċ Ħieles mal-Indja, tqis sewwa l-kunsiderazzjonijiet dwar id-drittijiet tal-bniedem, b'mod partikulari l-implimentazzjoni tal-Istandards tax-Xogħol tal-ILO rigward it-tħaddim tat-tfal u x-xogħol furzat (Konvenzjonijiet Nru 138 u 182), l-abolizzjoni tal-ostakli li mhumiex marbutin mat-tariffi u r-restrizzjonijiet attwali fil-qasam tal-Investiment Dirett Barrani f'setturi importanti, kif ukoll id-drittijiet tal-propjetà intellettwali;

Jirrikonoxxi r-rabtiet tat-trasport dejjem aktar importanti bejn l-Indja u l-UE, u jistieden lill-mexxejja tal-UE u tal-Indja biex ikomplu jieħdu passi lejn it-tisħiħ tal-koperazzjoni fl-avjazzjoni ċivili billi jiffirmaw (i) il-Ftehima Orizzontali dwar it-Trasport bl-Ajru, li trodd iċ-ċertezza legali lill-ftehimiet bilaterali dwar is-servizzi bl-ajru li l-Indja għandha ma' 26 Stat Membru, (ii) Pjan ta' Azzjoni Konġunt għall-koperazzjoni futura f'bosta setturi tal-qasam tal-avjazzjoni ċivili u (iii) proġett sinifikanti ta' koperazzjoni teknika bejn l-UE u l-Indja fl-avjazzjoni, iffinanzjat b'somma ta' EUR 12.5 miljun mill-UE, bħala segwitu għall-assistenza teknika mogħtija lill-Indja mill-UE fl-imgħoddi marbuta mas-sikurezza fl-avjazzjoni; jappoġġja wkoll il-finalizzazzjoni tan-negozjati bejn l-UE u l-Indja għal ftehima bilaterali dwar it-trasport marittimu, li tkun ta' importanza kbira għall-iżvilupp tar-relazzjonijiet kummerċjali bejn l-UE u l-Indja u tkabbar il-koperazzjoni fit-trasport ta' kwalità bil-baħar u s-sigurtà marittima;

Jilqa' b'sodisfazzjon it-twaqqif f'Ġunju 2008 tal-Grupp ta' Ħbiberija Parlamentari bejn l-Indja u l-Parlament Ewropew li se jaġixxi fil-Parlament Indjan bħala kontroparti għad-Delegazzjoni tal-Parlament Ewropew għar-Relazzjonijiet mar-Repubblika tal-Indja; jittama li din l-inizjattiva pożittiva tniedi djalogu sinifikanti u strutturat bejn iż-żewġ Parlamenti dwar kwistjonijiet ta' interess globali u komuni, permezz ta' żjarat bilaterali regolari u diskussjonijiet madwar il-mejda;

Jirrikonoxxi li l-Indja għandha sehem importanti fil-prevenzjoni tal-kunflitti u fiż-żamma tal-paċi fil-viċinat tagħha u lil hinn minnu; huwa mħasseb bil-qagħda politika attwali li ma hi stabbli xejn fil-Pakistan u l-qagħda li kulma tmur qiegħda tkun aktar ta' riskju fl-Afganistan u fix-Sri Lanka u jesprimi t-tama li l-Indja, bħala l-pajjiż predominanti fir-reġjun, taġixxi bħala promutur tal-istabilità u l-paċi;

Jixtieq li l-Indja u l-UE, b'mod partikulari permezz tal-intermedjarju tal-Mibgħut Speċjali tal-UE għall-Burma/Myanmar, jaħdmu flimkien biex jagħfsu fuq il-ġunta militari tal-Burma ħalli jinħelsu l-priġunieri politiċi u jkunu rispettati d-drittijiet tal-bniedem kif ukoll biex flimkien jistudjaw l-għażliet kollha li jistgħu jwasslu għaċ-ċaqliqa mid-dittatorjat għad-demokrazija;

Jilqa' b'sodisfazzjon l-impenn komuni tal-Unjoni Indjana u l-UE għall-multilateraliżmu, u jixtieqhom jaħdmu flimkien biex isaħħuh permezz tar-riforma tal-organizzazzjoni tan-Nazzjonijiet Uniti;

Jirrikonoxxi li l-Indja hija mudell għal kif għandu jkun ittrattat il-pluraliżmu kulturali u reliġjuż; juri, madankollu, it-tħassib kbir tiegħu għall-firxa tal-vjolenza f'Orissa li, għalkemm qiegħda tkun deskritta bħala kunflitt bejn il-Ħindu u l-Kristjani, hija kwistjoni bejn il-kasta dominanti minn naħa waħda u d-Dalits u l-komunitajiet tribali min-naħa l-oħra; jesprimi tħassib kbir dwar il-kunċett tal-Ħindutwa, li jfittex li jilleġittimizza s-supremazija tar-reliġjon Ħindu u li hu mħaddan minn bosta partiti politiċi bħall-BJP-BJD u l-alleati tagħhom li qegħdin jiggvernaw f'Orissa;

Iħeġġeġ lill-Gvern Indjan u lill-Gvern tal-Istat ta' Orissa biex iwaqqfu l-vjolenza f'Orissa, u jfakkar fl-obbligu li jirriżulta mil-liġi internazzjonali rilevanti dwar id-drittijiet tal-bniedem, li ġiet irratifikata mill-Indja (il-Konvenzjoni dwar id-Drittijiet Ċivili u Politiċi, il-Konvenzjoni dwar id-Drittijiet Ekonomiċi, Soċjali u Kulturali u l-Konvenzjoni dwar l-Eliminazzjoni ta' Kull Forma ta' Diskriminazzjoni Razzjali) sabiex jiġi aċċertat li ma tintużax vjolenza simili biex titrażżan l-emanċipazzjoni tad-Dalit;

Jistieden lill-President tal-Indja biex jerġa' jġib il-paċi f'Orissa billi jimponi l-liġi presidenzjali u jpoġġi d-distrett ta' Kandhamal fil-kontroll tal-armata Indjana sabiex terġa' tintradd il-fiduċja lill-vittmi; jisħaq fuq il-ħtieġa li tkun iggarantita l-assistenza u r-riabilitazzjoni fil-pront għall-vittmi; jenfasizza l-ħtieġa li dawk kollha akkużati, inklużi membri għolja fil-korp tal-pulizija, jiġu proċessati b'ħeffa mis-sistema ġudizzjarja;

Jiddeplora l-irvellijiet fil-Kaxmir amministrat mill-Indja f'Awwissu tal-2008, li faqqgħu meta kienet ittrasferita art għall-fond ta' tempju Ħindu; jinota bi tħassib id-dimostrazzjonijiet vjolenti favur l-indipendenza u l-għadd kbir ta' dimostranti Musulmani maqtula mill-pulizija f'dawn l-aħħar ġimgħat; jitlob li l-awtoritajiet Indjani jieħdu l-passi kollha biex inaqqsu l-vjolenza, sabiex minnufih ikunu jistgħu jsiru elezzjonijiet ħielsa u ġusti fil-Kaxmir f'ambjent stabbli;

Huwa mħasseb ħafna dwar id-diżastru kkawżat mill-għargħar fil-grigal tal-Indja, li laqat b'mod partikulari l-istat ta' Biħar, imma wkoll lin-Nepal u l-Bangladexx; jiddeplora l-fatt li d-diżastru kkawża għadd kbir ta' vittmi u ħalla iżjed minn miljun ruħ bla dar; jilqa' b'sodisfazzjon l-għoti ta' għajnuna għall-emerġenza min-naħa tal-UE; jappella lill-amministrazzjoni Indjana u lill-komunità internazzjonali, fosthom l-UE, għal iżjed assistenza fi żminijiet ta' emerġenza;

Jilqa' b'sodisfazzjon l-isforzi tal-Gvern Indjan u tas-soċjetà ċivili waqt il-proċess ta' salvataġġ u evakwazzjoni, fit-tqassim ikkoordinat tal-ikel u fl-amministrazzjoni tal-kampijiet ta' assistenza; jenfasizza li l-kenn u l-ilma tajjeb issa għandhom ikunu fost l-ogħla prijoritajiet sabiex is-sitwazzjoni tas-saħħa pubblika tistabbilizza ruħha; huwa favur li jkun kemm aktar koperazzjoni internazzjonali mal-Indja biex jingħata appoġġ lill-implimentazzjoni urġenti tal-azzjonijiet għall-adattazzjoni tal-klima, billi d-diżastri naturali u dawk ikkawżati mill-bniedem, bħall-għargħar, qegħdin jiżdiedu u għalhekk jeħtieġ li jiżdiedu wkoll il-miżuri ta' prevenzjoni u ta' rkupru;

Rigward ir-rispett għad-drittijiet tal-bniedem, jilqa' b'sodisfazzjon il-koperazzjoni tal-Indja mal-Kunsill tad-Drittijiet tal-Bniedem tan-NU; jifraħ ukoll lill-Kummissjoni Nazzjonali Indjana għad-Drittijiet tal-Bniedem għall-ħidma indipendenti u rigoruża tagħha dwar id-diskriminazzjoni reliġjuża u kwistjonijiet oħra; jiddispjaċih li l-Indja għadha ma rratifikatx il-Konvenzjoni internazzjonali kontra t-Tortura u t-Trattament jew Pieni Oħra Krudili, Inumani jew Degradanti jew il-protokoll fakultattiv tagħha; jirrakkomanda li l-Indja għandha tirratifika minnufih iż-żewġ strumenti; iħeġġeġ lill-Gvern Indjan biex ineħħi b'mod immedjat il-piena tal-mewt billi jimponi moratorju fuq l-eżekuzzjonijiet; jinkoraġġixxi lill-Gvern Indjan biex jiffirma u jirratifika l-Protokoll Fakultattiv tal-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa; iħeġġeġ lill-Indja biex issir membru tal-Qorti Kriminali Internazzjonali;

Jilqa' b'sodisfazzjon ix-xewqa tal-Kunsill tal-Unjoni Ewropea li jiġġieled kontra d-diskriminazzjoni, b'mod partikulari kontra r-Roma, filwaqt li jittama li dawn l-intenzjonijiet ikunu segwiti mill-azzjonijiet, u jħeġġeġ lill-Gvern Indjan biex ikompli jaħdem mal-entitajiet rilevanti tad-drittijiet tal-bniedem tan-NU, fosthom il-Kumitat għall-Eliminazzjoni tad-Diskriminazzjoni Razzjali u r-Rapporteurs Speċjali tan-NU assenjati biex jiżviluppaw il-Prinċipji u l-Linji Gwida għall-Eliminazzjoni tad-Diskriminazzjoni bbażata fuq ix-Xogħol u d-Dixxendenza, biex jelimina b'mod effikaċi d-diskriminazzjoni maħluqa mis-sistema tal-kasti;

Jitlob sabiex jitfassal rapport fuq l-azzjonijiet tal-politika dwar id-drittijiet tal-bniedem miftiehem mal-Indja u li għandu jitfassal mill-Kummissjoni, filwaqt li jfakkar li d-djalogu bejn l-UE u l-Indja dwar id-drittijiet tal-bniedem qiegħed jiġi ppreżentat bħala mudell fil-qasam tiegħu; huwa sorpriż, f'dan il-kuntest, bil-fatt li l-Indja mhijiex imdaħħla fil-lista ta' pajjiżi eliġibbli għall-iffinanzjar mill-Istrument Ewropew għad-Demokrazija u d-Drittijiet tal-Bniedem (EIDHR) għal mikroproġetti tas-soċjetà ċivili;

Jafferma mill-ġdid il-post li s-soċjetà ċivili għandha tieħu fid-dibattiti dwar il-kwistjonijiet ta' sustanza fin-negozjati bilaterali attwali, jinsisti f'dan ir-rigward fuq it-tisħiħ tal-irwol tar- Round Table tas-Soċjetà Ċivili bejn l-UE u l-Indja stabbilita fl-2001, u jitlob b'mod partikulari sabiex jingħatawlha l-mezzi biex, b'mod effikaċi, taqdi l-missjoni tagħha li tikkonsulta mas-soċjetà ċivili fl-UE u l-Indja; jitlob għal kunsiderazzjoni akbar tar-riżultati ta' dawn l-iskambji fil-proċess ta' teħid ta' deċiżjonijiet tal-UE;

Jinnota l-approvazzjoni min-naħa tal-Grupp tal-Fornituri Nukleari (NSG) għall-ftehima nukleari ċivili ta' bejn l-Istati Uniti u l-Indja (u tal-wegħda tal-Indja li tosserva l-impenji tagħha tan-non-proliferazzjoni u ta' moratorju volontarju fuq l-ittestjar tal-armi atomiċi); jibża' madankollu li dan il-ftehim joħloq preċedent perikoluż, minħabba li l-Indja, għalkemm qiegħda tosservah, ma ffirmatx it-Trattat Nukleari ta' Non-Proliferazzjoni (NPT); jitlob lill-Indja, għalhekk, biex tiffirmah u tirratifikah; ifakkar li l-Indja ma rratifikatx it-Trattat Komprensiv għall-Projbizzjoni tat-Testijiet Nukleari u jinkoraġġiha bil-qawwa biex tagħmel dan;

Jistieden lill-Kummissjoni, li għandha status ta' osservatur fl-NSG, biex tgħarraf lill-PE bid-dettalji tad-deċiżjoni tal-NSG, b'mod partikulari rigward il-possibilità ta' xi eżenzjonijiet mogħtija lill-Indja minn restrizzjonijiet fuq ċerti teknoloġiji nukleari fil-każ li l-Indja tittestja armi nukleari;

Jemmen li l-UE u l-Indja għandhom jieħdu pożizzjoni komuni aktar proattiva kontra l-bidla fil-klima, b'mod partikulari dwar kwistjonijiet bħat-trasferiment tat-teknoloġija u l-ħidma flimkien dwar l-enerġija u s-sorsi ta' enerġija li jiġġeddu, u jilqa' b'sodisfazzjon l-isforzi kollha li saru mill-Gvern Indjan fil-qasam tal-bidla fil-klima; jinkoraġġixxi lis-Samit biex jadotta programm ta' ħidma f'dan il-kuntest; jinkoraġġixxi l-passi prattiċi kollha biex jitnaqqsu l-emissjonijiet, bħat-trasferiment tat-teknoloġija fl-oqsma kollha tal-enerġiji li jiġġeddu, b'mod partikulari l-enerġija mir-riħ u mix-xemx u l-bijomassa; jinnota li dan jinkludi wkoll il-flessibilità fuq id-drittijiet tal-propjetà intellettwali;

Jinkoraġġixxi lill-Indja wkoll biex tidħol b'mod attiv f'negozjati multilaterali dwar il-Konvenzjoni ta' Qafas tan-NU għall-Bidla fil-Klima u biex timpenja ruħha għal ftehima globali effikaċi u ġusta bbażata fuq il-prinċipju ta' responsabilitajiet u kapaċitajiet rispettivi komuni għalkemm differenzjati, kif kien miftiehem fil-Pjan Direzzjonali ta' Bali;

Jinkoraġġixxi lill-UE u lill-Indja biex jibqgħu għaddejjin bin-negozjati marbuta mal-Aġenda tal-Iżvilupp ta' Doha (DDA); jenfasizza li huwa importanti li jerġgħu jinfetħu n-negozjati minnufih li jippermettu li jintlaħaq qbil dwar il-modalitajiet sa tmiem is-sena u li, għal dan il-għan, iż-żewġ naħat għandhom ifittxu li joqorbu kemm jista' jkun fil-fehmiet tagħhom fuq kwistjonijiet importanti tad-DDA;

Jenfasizza li s-sikurezza tal-ikel fl-Indja għadha qasam ta' tħassib; jistieden lill-Gvern Indjan biex inaqqas id-differenza bejn id-domanda u l-provvista billi jħaffef il-pass tal-produzzjoni domestika ta' żrieragħ għall-ikel, u billi jiġi żgurat li jkun hemm investiment pubbliku u privat, jiddaħħlu teknoloġiji ġodda u ssir id-diversifikazzjoni tal-uċuħ tar-raba';

Jilqa' b'sodisfazzjon il-progress li sar mill-Indja biex jinqered il-faqar (MDG 1); jiddispjaċih, madankollu, għan-nuqqas ta' progress fl-MDGs dwar l-edukazzjoni, is-saħħa, l-ugwaljanza bejn is-sessi u l-emanċipazzjoni tan-nisa; itenni t-tħassib tiegħu li l-imwiet tat-tfal u s-saħħa tal-ommijiet (MDGs 4 u 5) huma l-oqsma li fihom l-anqas li sar progress u aktarx li l-għanijiet dwarhom ma jintlaħqux sal-2015; jistieden lill-Kunsill, lill-Kummissjoni u lill-Gvern tal-Indja biex jipprijoritizzaw l-azzjonijiet tagħhom dwar l-ugwaljanza bejn is-sessi, it-tnaqqis fl-imwiet fost it-tfal u t-titjib fis-saħħa tal-ommijiet;

Jistieden lill-UE u lill-Indja biex jisħqu aktar fuq l-iskambji bejn il-popli u aktar djalogu kulturali;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Mibgħut Speċjali tal-UE għall-Burma u lill-Gvern u l-Parlament tal-Indja.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp GUE/NGL

Riżoluzzjoni tal-Parlament Ewropew dwar id-Disa' Samit bejn l-UE u l-Indja (Marsilja, 29 ta' Settembru 2008)

Il-Parlament Ewropew ,

wara li kkunsidra d-Disa' Samit bejn l-UE u l-Indja li se jsir fid-29 ta' Settembru 2008 f'Marsilja,

wara li kkunsidra l-Ftehima ta' Sħubija Strateġika ta' bejn l-UE u l-Indja tal-2004 (COM(2004)430),

wara li kkunsidra l-Pjan ta' Azzjoni Konġunt bejn l-UE u l-Indja fis-Sitt Sammit bejn l-UE u l-India, li sar fis-7 ta' Settembru 2005, f'Delhi,

wara li kkunsidra l-proposta ta' negozjati ta' Ftehima ġdida ta' Sħubija u Koperazzjoni mal-Indja;

wara li kkunsidra l-Artikolu 103(2) tar-Regoli ta' Proċedura tiegħu,

billi l-aġenda tas-"Samit ta' Marsilja" li jmiss bejn l-UE u l-Indja x'aktarx se tkun iddominata mir-reviżjoni tal-Pjan ta' Azzjoni Konġunt tal-2005, mil-bidla fil-klima, mil-paċi u s-sigurtà, mill-edukazzjoni, mis-saħħa u s-siġurtà tal-ikel,

billi dan is-samit għandu jintroduċi fażi ġdida fir-relazzjonijiet bejn l-UE u l-Indja u jiffaċilita d-diskussjoni dwar kwistjonijiet reġjonali ta' interess komuni għall-UE u l-Indja,

Jilqa' b'sodisfazzjon il-fatt li se jsir id-Disa' Samit bejn l-Indja u l-UE bħala espressjoni ta' sħubija strateġika sostenibbli; jirrakkomanda li fil-futur, qabel dawn s-samits annwali, isiru laqgħat parlamentari ta' qabel is-samit, sabiex jiġi enfasizzat l-iskrutinju demokratiku tal-proċess u jitjieb il-ftehim ta' opinjonijiet u ta' sistemi demokratiċi fuq iż-żewġ naħat;

Jappoġġa bis-sħiħ rabtiet eqreb bejn l-UE u l-Indja u jemmen li rispett reċiproku u sħubija jiġu espressi l-aħjar meta jkun hemm djalogu miftuħ dwar il-kwistjonijiet kollha; għalhekk, iħeġġeġ lill-awtoritajiet Indjani biex jidħlu f'negozjati għal Ftehima ta' Sħubija u Koperazzjoni mal-UE, bħala sinjal sabiex ir-relazzjoni ta' bejniethom tkompli titjieb u tissaħħaħ; jemmen li l-konklużjoni ta' ftehima bħal din tista' ttejjeb il-kwalità tas-sħubija u jistieden liż-żewġ naħat biex jidħlu f'negozjati bħala sħab ugwali;

Jenfasizza l-importanza tal-isforzi magħmula mill-Gvern Indjan fil-qasam tal-bidla fil-klima, u jħeġġeġ sabiex is-samit jadotta programm ta' ħidma f'dan il-kuntest; iħeġġeġ il-passi prattiċi kollha biex jitnaqqsu l-emissjonijiet, bħat-trasferiment tat-teknoloġija fil-qasam tal-enerġiji li jiġġeddu;

Jinsab imħasseb bil-qagħda politika attwali xejn stabbli fil-Pakistan u l-qagħda li kulma tmur qiegħda tkun aktar ta' riskju fl-Afganistan u fix-Sri Lanka u jesprimi t-tama li l-Indja, bħala l-pajjiż predominanti fir-reġjun, taġixxi bħala promotur tal-istabilità u l-paċi;

Jinsab imħasseb ħafna dwar l-effetti diżastrużi kkawżat mill-għargħar fil-grigal tal-Indja, li laqat b'mod partikolari lill-Istat ta' Biħar; jiddeplora n-numru enormi ta' vittmi u l-iżjed minn miljun persuna bla dar; jilqa' l-għajnuna ta' emerġenza li ngħatat mill-UE iżda jqis li l-ammont ta' miljun Euro m'huwiex biżżejjed, u li minħabba l-qawwa tal-għargħar u l-ħsara kkawżata jeħtieġ li dan jiżdied b'mod konsiderevoli; jappella lill-amministrazzjoni Indjana u lill-komunità internazzjonali għall-iżjed għajnuna fl-enerġija;

Jiddispjaċih għall-fatt li l-Indja għadha ma rratifikatx il-Konvenzjoni Internazzjonali kontra t-Tortura u t-Trattament jew Pieni Oħra Krudili, Inumani jew Degradanti jew il-protokoll fakultattiv tagħha; jirrakkomanda li l-Indja tirratifika minnufih iż-żewġ strumenti; iħeġġeġ lill-Gvern Indjan biex immedjatament ineħħi l-piena tal-mewt u jimponi moratorium fuq l-eżekuzzjonijiet; jinkoraġġixxi lill-Gvern Indjan biex jiffirma u jirratifika l-Protokoll Mhux Obbligatorju tal-Konvenzjoni dwar l-Eliminazzjoni tal-Forom Kollha ta' Diskriminazzjoni kontra n-Nisa; iħeġġeġ lill-Indja biex issir membru tal-Qorti Kriminali Internazzjonali;

Iħeġġeġ lill-Gvern Indjan sabiex ikompli jaħdem mal-entitajiet rilevanti tad-drittijiet tal-bniedem tan-NU bil-għan li jelimina b'mod effettiv id-diskriminazzjoni maħluqa mis-sistema tal-kasti; dawn għandhom jinkludu lill-Kumitat għall-Eliminazzjoni tad-Diskriminazzjoni Razzjali u r-Rapporteurs Speċjali tan-NU assenjati biex jiżviluppaw il-Prinċipji u l-Linji Gwida għall-Eliminazzjoni tad-Diskriminazzjoni bbażata fuq ix-Xogħol u d-Dixxendenza;

Jirrikonoxxi li l-Indja hija mudell għal kif għandu jkun ittrattat il-pluraliżmu kulturali u reliġjuż; madankollu juri t-tħassib kbir tiegħu għall-firxa ta' vjolenza f'Orissa; iħeġġeġ lill-Gvern Indjan u lill-Gvern tal-Istat ta' Orissa biex iwaqqfu l-vjolenza fl-istat, u jfakkar fl-obbligu li jirriżulta mil-liġi internazzjonali rilevanti dwar id-drittijiet tal-bniedem, li ġiet irratifikata mill-Indja (il-Konvenzjoni dwar id-Drittijiet Ċivili u Politiċi, il-Konvenzjoni dwar id-Drittijiet Ekonomiċi, Soċjali u Kulturali u l-Konvenzjoni dwar l-Eliminazzjoni ta' kull Forma ta' Diskriminazzjoni Razzjali) sabiex jiġi aċċertat li ma tintużax vjolenza simili biex terġa' titrażżan l-emanċipazzjoni tad-Dalit;

Jistieden lill-Gvern Indjan sabiex jgħasses b'mod partikolari l-iżvilupp ta' tensjonijiet interetniċi, interreliġjużi u interkulturali fost il-komunitajiet, li jistgħu jipperikolaw il-patrimonju sekulari tal-pajjiż tat-tolleranza u l-koeżistenza;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kummissjoni, lill-Kunsill u lill-Gvern u l-Parlament tal-Indja.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp ALDE

dwar il-preparazzjoni għas-Samit bejn l-UE u l-Indja (Marsilja, 29 ta' Settembru 2008)

Riżoluzzjoni tal-Parlament Ewropew dwar it-tħejjija għas-Samit ta' bejn l-UE u l-Indja (Marsilja, 29 ta' Settembru 2008)

Il-Parlament Ewropew ,

wara li kkunsidra d-Disa' Samit bejn l-UE u l-Indja li se jsir fid-29 ta' Settembru 2008 f'Marsilja,

wara li kkunsidra l-Ftehima ta' Sħubija Strateġika bejn l-UE u l-Indja tal-2004 COM(2004)430 final. ;

wara li kkunsidra l-Pjan ta' Azzjoni Konġunt bejn l-UE u l-Indja fis-Sitt Sammit bejn l-UE u l-India, li sar fis-7 ta' Settembru 2005, f'Delhi,

wara li kkunsidra l-proposta ta' negozjati ta' Ftehima ġdida ta' Sħubija u Koperazzjoni mal-Indja,

wara li kkunsidra t-tnedija tan-negozjati dwar Ftehima ta' Kummerċ Ħieles bejn l-UE u l-Indja fl-2006,

wara li kkunsidra l-Artikolu 103(2) tar-Regoli ta' Proċedura tiegħu,

billi dan is-samit għandu jirrappreżenta fażi ġdida fir-relazzjonijiet ta' bejn l-UE u l-Indja u jħaffef id-diskussjoni dwar kwistjonijiet reġjonali ta' interess komuni għall-UE u l-Indja u dwar sfidi globali ewlenin bħall-klima, l-enerġija u s-sitwazzjoni dinjija tal-ikel,

billi s-sammit għandu jwassal għall-adozzjoni ta' pjan konġunt ta' azzjoni rivedut sabiex l-isħubija strateġika stabbilita fl-2004 tiġi adattata għall-kwistjonijiet komuni ġodda,

billi s-samit għandu jkun opportunità li tagħti spinta ġdida lin-negozjati li bdew fl-2007, bil-għan li jiġu konklużi ftehima marittima u ftehima ta' kummerċ ħieles mal-Indja;

billi l-UE hija s-sieħba kummerċjali ewlenija tal-UE u investitur prinċipali f'diversi setturi essenzjali għall-għan tat-tkabbir tal-Indja (enerġija, trasportu telekomunikazzjonijiet),

billi l-Ftehima ta' Kummerċ Ħieles mal-Indja li qiegħda tiġi nnegozjata aktarx mhix se tiġi konkluża fl-2008, minħabba li l-oqsma li għandha tkopri, b'mod partikulari l-appalti u s-servizzi pubbliċi, għadhom dubbjużi,

billi bħalissa l-Indja qiegħda tiffaċċja numru ta' problemi fil-politika domestika, bħat-tensjonijiet politiko-reliġjużi f'Jammu u fil-Kashmir, sensiela ta' attakki bil-bombi minn estremisti, vjolenza komunitarja kontra Kristjani kkonvertiti f'Orissa u diżastri naturali fil-grigal tal-pajjiż;

billi l-Indja għamlet progress enormi biex waslet għas-sigurtà tal-ikel għall-poplu tagħha; billi, madankollu, parti kbira mill-popolazzjoni għadha nieqsa mill-aċċess għal kwantitajiet suffiċjenti ta' ikel; billi l-faqar għadu problema, tant li kważi terz tal-popolazzjoni tal-pajjiż tgħix taħt il-limitu minimu tal-faqar,

billi l-UE u l-Indja huma l-ikbar demokraziji fid-dinja u huma soċjetajiet miftuħa,

billi l-Indja u l-Pakistan ilhom involuti f'djalogu kontinwu mill-bidu tal-2004 sabiex isolvu xi wħud mill-kwistjonijiet li qed jiffaċċjaw,

Jiddikkjara l-intenzjoni tiegħu li jikkontribbwixxi għal approfondiment ulterjuri tar-relazzjoni bejn l-UE u l-Indja u għat-titjib tal-isħubija strateġika ta' bejn l-UE u l-Indja;

Jappoġġa ħafna rabtiet eqreb bejn l-UE u l-Indja u jemmen li rispett reċiproku u sħubija jiġu espressi l-aħjar meta jkun hemm djalogu miftuh dwar il-kwistjonijiet kollha; jilqa' b'sodisfazzjon ir-rieda tal-Indja biex tidħol f'negozjati dwar ftehima ġdida ta' sħubija u koperazzjoni mal-UE; jemmen li l-konklużjoni bla ħafna dewmien ta' ftehima bħal din għandha ttejjeb il-kwalità tar-relazzjoni reċiproka;

Jilqa' b'sodisfazzjon il-Pjan ta' Azzjoni Konġunt tal-2005, u jittama li dan se jistabbilixxi prijoritajiet u skadenzi ċari għall-attivitajiet li sar qbil dwarhom;

Huwa mħasseb ħafna dwar il-falliment tat-taħditiet tad-WTO ta' Lulju li jista' jipperikola r-riżultat sodisfaċenti tal-Aġenda għall-Iżvilupp ta' DOHA u jxekkel is-sistema ta' negozju multilaterali; għalhekk iħeġġeġ lill-Indja u lill-UE, bħala membri ewlenin tad-WTO, biex jilagħbu rwol prinċipali fil-konklużjoni b'suċċess tan-negozjati qabel tmiem is-sena, sabiex l-Aġenda għall-Iżvilupp ta' DOHA tkun tista' tiġi konkluża fl-2009, b'riżultat li jagħti tifsira reali għall-iżvilupp;

Jistqarr it-tħassib ġenerali tiegħu wara l-kriżi riċenti t'Orissa dwar il-perikli li qed jiżdiedu ta' polarizzazzjoni ġdida, u jistieden lill-Indja – fid-dawl tal-irwol storiku tagħha bħala pajjiż "mhux allineat" u tal-qawwa ekonomika emerġenti tagħha – biex tieħu inizjattivi xierqa u tniedi strateġija għall-binja tal-paċi sabiex tikkonferma l-irwol tagħha bħala attriċi ewlenija fil-qasam internazzjonali;

Iqis li d-dinja tista' ssir post iżjed sikur permezz ta' relazzjonijiet internazzjonali bbażati fuq il-multilateraliżmu u r-rispett għal-liġi internazzjonali, u jħeġġeġ lill-UE u lill-Indja biex tpoġġi fil-prattika il-multilateraliżmu fir-relazzjonijiet internazzjonali li jippromwovu u biex jistabbilixxu mekkaniżmu ta' konsultazzjoni reċiproka;

Jiddispjaċih dwar it-tifqigħa ta' rvelli fil-Kashmir f'Awwissu 2008 u jirrakomanda li l-awtoritajiet jieħdu l-passi kollha biex irażżnu l-vjolenxa, sabiex l-elezzjonijiet fil-Kashmir ikunu jistgħu jsiru f'ambjent stabbli kemm jista' jkun malajr;

Jirrakomanda lill-Gvern Indjan u lill-Gvern tal-Istat ta' Orissa biex iwaqqfu l-vjolenza f'Orissa, u jfakkar fl-obbligu li jirriżulta mil-liġi internazzjonali rilevanti dwar id-drittijiet tal-bniedem, li ġiet irratifikata mill-Indja sabiex jiġi aċċertat li ma jerġax ikun hemm vjolenza simili użata għas-soppressjoni tal-emanċipazzjoni tad-Dalit;

Jenfasizza li l-qerda ambjentali kontinwa fl-Indja hija problema li qiegħda kull ma jmur tikber, u jisħaq fuq l-urġenza partikulari li titkompla l-koperazzjoni tal-UE ma' l-Indja f'dan il-qasam filwaqt li jiġu segwiti l-ħtiġijiet u l-objettivi ta' żvilupp tagħha b'mod li jkun raġonevoli u kompatibbli mal-iżvilupp sostenibbli;

Iħeġġeġ, b'mod partikulari, lill-Kummissjoni, lill-Istati Membri u lill-Indja biex iżidu l-koperazzjoni fil-qasam tal-enerġiji rinnovabbli;

Jenfasizza li s-sikurezza tal-ikel fl-Indja għadha qasam ta' tħassib; jistieden lill-Gvern Indjan biex inaqqas id-differenza bejn id-domanda u l-provvista billi jħaffef il-pass tal-produzzjoni domestika ta' żrieragħ għall-ikel, u billi jiġi żgurat li jkun hemm investiment pubbliku u privat, jiddaħħlu teknoloġiji ġodda u ssir id-diversifikazzjoni tal-uċuħ tar-raba';

Huwa mħasseb ħafna dwar id-diżastru kkawżat mill-għargħar fil-grigal tal-Indja, li laqat b'mod partikulari l-istat ta' Biħar, imma wkoll lin-Nepal u l-Bangladexx; jiddeplora l-fatt li d-diżastru kkawża għadd kbir ta' vittmi u ħalla iżjed minn miljun ruħ bla dar; jilqa' b'sodisfazzjon l-għoti tal-għajnuna ta' emerġenza li mill-UE iżda iqis li l-ammont ta' miljun Euro m'huwiex biżżejjed, u li minħabba l-qawwa tal-għargħar u l-ħsara kkawżata jeħtieġ li dan jiżdied b'mod konsiderevoli; Jappella lill-amministrazzjoni Indjana u lill-komunità internazzjonali għall-iżjed għajnuna fl-enerġija;

Jilqa' b'sodisfazzjon it-twaqqif tal-Indian Wildlife Crime Control Bureau filwaqt li jibqa' tabilħaqq imħasseb dwar is-sitwazzjoni mwiegħra tat-tigra selvaġġa, u jistieden lill-Indja biex tipproteġi t-tigri mit-telf tal-ħabitat u mill-ittraffikar minn netwerks kriminali transnazzjonali; jitlob għal għajnuna speċifika mill-UE għal dan l-isforz favur il-konservazzjoni permezz ta' kompetenza teknika u appoġġ finanzjarju;

Jilqa' b'sodisfazzjon il-fatt li l-isħubija strateġika tipprovdi għall-estensjoni u għall-istituzzjonalizzazzjoni tad-djalogu dwar id-drittijiet tal-bniedem;

Jilqa' b'sodisfazzjon, fir-rigward tar-rispett għad-drittijiet tal-bniedem, il-koperazzjoni tal-Indja mal-Kunsill tad-Drittijiet tal-Bniedem tan-NU, iżda jiddispjaċih tal-fatt li l-Indja għadha ma rratifikatx il-Konvenzjoni Internazzjonali kontra t-Tortura u t-Trattament jew Pieni Oħra Krudili, Inumani jew Degradanti; iħeġġeġ lill-Gvern Indjan biex ineħħi b'mod immedjat il-piena tal-mewt billi jimponi mortatorju fuq l-eżekuzzjonijiet; jinkuraġġixxi lill-Gvern Indjan biex jiffirma u jirratifika l-Protokoll Mhux Obbligatorju tal-Konvenzjoni dwar l-Eliminazzjoni tal-Forom Kollha ta' Diskriminazzjoni kontra n-Nisa; iħeġġeġ lill-Indja biex issir membru tal-Qorti Kriminali Internazzjonali;

Jappoġġja l-isforzi tal-Gvern Indjan sabiex jgħasses kontra l-iżvilupp ta' tensjonijiet interetniċi, interreliġjużi u interkulturali fost il-komunitajiet, li jistgħu jipperikolaw il-patrimonju sekulari tal-pajjiż tat-tolleranza u l-koeżistenza;

Jiddeplora s-sensiela ta' attakki li ġarrbet l-Indha riċentement, kemm fit-territorju tagħha u kemm fl-Afganistan, b'mod notevoli, l-aħħar attakk bil-bombi tat-13 ta' Settembru fil-kapitali Indjana, li qatel mill-inqas 18-il ruħ u li kien imfassal minn grupp militari; jesprimi t-tħassib tiegħu li l-vjolenza li ilha sejra fir-reġjun Ħimalajan tal-Kashmir, li huwa l-uniku stat fejn hemm maġġoranza Musulmana, issa tidher li qiegħda tinfirex;

Jilqa' l-approvazzjoni mill-Nuclear Suppliers Group tal-ftehima nukleari ċivili ta' bejn l-Istati Uniti u l-Indja (u tad-dikjarazzjoni unilaterali Indjana li se żżomm l-impenji tagħha tan-non-proliferazzjoni u li se żżomm moratorium fuq l-ittestjar tal-armi atomiċi);

Jagħti istruzzjonijiet lill-President tiegħu sabiex jgħaddi din ir-riżoluzzjoni, lill-Kunsill, lill-Kummissjoni u lill-Gvern u l-Parlament tal-Indja.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp UEN

Riżoluzzjoni tal-Parlament Ewropew dwar id-dikjarazzjonijiet tal-Kunsill u tal-Kummissjoni - Preparazzjoni tas-Samit bejn l-UE u l-Indja

Il-Parlament Ewropew ,

wara li kkunsidra l-Pjan ta' Azzjoni Konġunt għal Sħubija Strateġika bejn l-Indja u l-UE tas-7 ta' Settembru 2005 u b'mod partikulari s-sezzjoni dwar il-konklużjonijiet dwar l-iżvilupp tal-kummerċ u l-investiment tat-12-il round table bejn l-Indja u l-UE li saret f'Pariġi fil-15 u s-16 ta' Lulju 2008,

wara li kkunsidra l-Pjan ta' Azzjoni Konġunt għal Sħubija Strateġika bejn l-Indja u l-UE tas-7 ta' Settembru 2005 u b'mod partikulari s-sezzjoni dwar l-iżvilupp tal-kummerċ u l-investiment,

wara li kkunsidra l-konklużjonijiet tat-12-il round table bejn l-Indja u l-UE li saret f'Pariġi fil-15 u s-16 ta' Lulju 2008,

wara li kkunsidra r-riżoluzzjoni tal-Parlament Ewropew dwar ir-relazzjonijiet ekonomiċi u kummerċjali mal-Indja (2006/2034(INI))

wara li kkunsidra r-riżoluzzjoni tal-Parlament Ewropew tad-29 ta' Settembru 2005 dwar 'ir-relazzjonijiet bejn l-UE u l-Indja Sħubija Strateġika';

wara li kkunsidra d-deċiżjoni tad-WTO fir-rigward tat-TRIPS u s-Saħħa Pubblika adottata fid-29 ta' Novembru 2005,

wara li kkunsidra s-Samit dwar l-Enerġija bejn l-UE u l-Indja li sar f' New Delhi fis-6 ta' April 2006,

wara li kkunsidra l-Artikolu 103(2) tar-Regoli ta' Proċedura tiegħu,

billi l-UE u l-Indja jikkostitwixxu l-akbar demokraziji fid-dinja u l-impenn kostituzzjonali tagħhom lejn il-pluraliżmu u l-istat tad-dritt jippromwovi l-konsistenza fir-relazzjonijiet kummerċjali u ekonomiċi, filwaqt li jipprovdi ċertezza legali għall-investiment u jikkontribwixxi għall-istabilità reġjonali u dinjija;

billi l-Indja għandha iktar minn biljun persuna u terz tal-fqar tad-dinja, b'numru konsiderevoli ta' persuni li m'għandhomx aċċess għal edukazzjoni elementari, għal kura tas-saħħa bażika, għal ilma tajjeb għax-xorb, għal trasport tat-triq jew għal enerġija sostenibbli,

billi l-Komunitajiet Insara fl-Indja huma esposti għal intolleranza u vjolenza kontinwi,

billi l-Indja hija waħda mill-ekonomiji li qed jikbru bl-aktar rata mgħaġġla ħafna fid-dinja, b'rata ta' tkabbir ta' bejn 8% u 10%,

billi l-UE hija l-akbar sors ta' investiment barrani dirett (FDI) tal-Indja, bi ħruġ li ammontaw għal €2.5 biljuni fl-2006, u billi d-dħul tal-FDI tal-Indja lejn l-UE kien ta' EUR 0.5 biljuni fl-2006; billi l-kummerċ bejn l-UE u l-Indja kiber minn €28.6 biljuni fl-2003 għal iktar minn €55 biljun fl-2007,

billi l-Indja għandha waħda mill-ogħla rati ta' tħaddim tat-tfal fid-dinja,

billi, skont ir-rapport tan-Nazzjonijiet Uniti tal-2006 dwar l-epidemija dinjija tal-AIDS, 5.7 miljuni huma infettati bl-HIV/AIDS fl-Indja; billi attwalment huwa stmat li inqas minn 1% tal-popolazzjoni adulta fl-Indja li huma infettati, iżda l-Indja għadha taqbeż lill-Afrika t'Isfel bħala l-pajjiż bl-akbar numru ta' persuni infettati bl-HIV/AIDS, u dan jenfasizza l-impatt li l-marda qed ikollha fis-subkontinent tan-Nofsinhar tal-Asja; billi l-istati b'inċidenza għolja huma ekonomiji vivaċi li jiġbdu xogħol itineranti u servizzi ta' ġarr ta' merkanzija bit-trakkijiet, li t-tnejn huma fatturi li jikkontribwixxu għall-firxa tal-infezzjoni;

billi madwar 80% tal-art ġeografika tal-Indja hija vulnerabbli kemm għaċ-ċikluni, l-għargħar, iċ-ċediment ta' massa tal-art, in-nixfiet u t-terremoti kif ukoll għal perikli karatteristiċi tal-lokal u billi l-kombinazzjoni ta' kundizzjonijiet soċjoekonomiċi foqra u diżastri ħolqot ċirku vizzjuż ta' faqar u vulnerabilità,

Jilqa' b'sodisfazzjon il-ħolqien tal-Grupp ta' Ħbiberija Parlamentari bejn l-Indja u l-Parlament Ewropew f'Ġunju 2008, li fil-Parlament Indjan se jaġixxi ta' kontroparti għad-Delegazzjoni tal-Parlament Ewropew għar-relazzjonijiet mal-Indja; jittama li din l-inizjattiva pożittiva se tniedi djalogu sinifikanti u strutturat bejn iż-żewġ parlamenti dwar kwistjonijiet ta' interess globali u komuni, permezz ta' żjarat bilaterali u diskussjonijiet round table regolari;

Jirrikonoxxi r-rabtiet tat-trasport dejjem iżjed importanti bejn l-Indja u l-Unjoni Ewropea u f'dan ir-rigward jistieden lill-mexxejja tal-Indja u tal-UE biex jieħdu passi ulterjuri lejn it-tisħiħ tal-koperazzjoni fl-avvjazzjoni ċivili permezz tal-iffirmar: (i) tal-Ftehima Orizzontali dwar it-Trasport tal-Ajru, li se terġa' ddaħħal ċertezza legali fil-ftehimiet bilaterali dwar is-servizzi tal-ajru li l-Indja għandha mas-26 Stat Membru tal-UE; (ii) ta' Pjan ta' Azzjoni Konġunt għal koperazzjoni futura f'firxa wiesgħa ta' setturi fil-qasam tal-avjazzjoni ċivili; u (iii) ta' proġett ta' koperazzjoni teknika sinifikanti dwar l-avjazzjoni bejn l-UE u l-Indja, b'finanzjament tal-UE ta' €12.5 miljuni, bħala segwitu għall-assistenza teknika li l-UE tat lill-Indja fir-rigward tas-sigurtà fl-avjazzjoni;

Jappoġġja l-iffinalizzar tan-negozjati bejn l-UE u l-Indja dwar ftehima bilaterali dwar it-trasport marittimu li jkun ta' importanza kbira għall-iżvilupp tar-relazzjonijiet kummerċjali bejn l-UE u l-Indja u jkabbar il-koperazzjoni fit-trasport ta' kwalità bil-baħar u s-sigurtà marittima;

Jirrikonoxxi li l-Indja tipprovdi mudell għall-immaniġġjar tal-pluraliżmu kulturali u reliġjuż, minkejja d-diffikultajiet intermittenti u lokali fost ir-reliġjonijiet, inklużi dawk bejn il-Ħindu u l-Insara; madankollu, jesprimi t-tħassib serju tiegħu dwar is-sitwazzjoni attwali tal-minoritajiet Insara, speċjalment fl-istat ta' Orissa, u dwar l-impatt li jista' jkollhom il-liġijiet kontra l-konverżjoni li nfirxu madwar bosta stati Indjani dwar il-libertà tar-reliġjon;

Jistieden lill-awtoritajiet Indjani biex iwaqqfu immedjatament il-vjolenza kollha kontra l-komunitajiet Insara u biex iħallu lil dawn tal-aħħar jesprimu t-twemmin tagħhom fil-libertà;

Jistieden lill-Indja biex terfa' ċerta responsabilità globali bħala parteċipant dinji kbir fit-trattar ta' kwistjonijiet ewlenin bħal ma huma s-sigurtà, l-istabilità u l-bidla fil-klima;

Jikkunsidra li r-regoli tal-kompetizzjoni u l-infurzar effettiv tagħhom huma essenzjali biex jiżguraw il-benefiċċji sħaħ tal-liberalizzazzjoni u r-riforma regolatorja relattiva u biex jikkontribwixxu għall-iżvilupp ekonomiku u l-governanza tajba; jemmen ukoll li politika ta' kompetizzjoni effetiva tiġbed l-investituri barranin billi toħloq qafas legali trasparenti u nondiskriminatorju għall-operaturi ekonomiċi;

Jinnota li l-Indja tinnegozja fis-settur tal-'anti-dumping' kemm bħala utent kif ukoll bħala s-suġġett ta' proċedimenti; jilqa' b'sodisfazzjon ir-relazzjoni ta' ħidma tajba li teżisti bejn l-UE u l-Indja f'dan il-qasam u jistieden lit-tnejn biex jaħdmu flimkien biex jikkoreġu l-abbuż tal-istrumenti tal-'anti-dumping' u biex iwaqqfu d-'dumping';

Jistieden lill-UE u lill-Indja biex ikunu minn ta' quddiem biex isibu soluzzjoni malajr u permanenti dwar it-TRIPS u s-saħħa pubblika sabiex jiġi ffaċilitat l-aċċess għall-mediċini essenzjali; jilqa' b'sodisfazzjon il-passi li l-gvern Indjan ħa fir-rigward tar-regoli tal-IP għall-mediċini; u jinkuraġġixxi lill-gvern Indjan biex jimplimenta l-liġi b'aktar ħeffa, speċjalment fir-rigward tal-esportazzjoni tal-mediċini ġeneriċi;

Jilqa' b'sodisfazzjon il-pjanijiet tal-Indja għat-tneħħija tal-kontrolli fuq ir-Rupee, permezz tal-eliminazzjoni tal-kontrolli ta' kapital li għad fadal fuq ir-Rupee parzjalment konvertibbli; jikkunsidra li dan għandu jelimina ostaklu importanti għall-integrazzjoni tal-Indja fl-ekonomija dinjija, u jħalli lill-individwi u lin-negozji Indjani jinvestu b'aktar libertà barra mill-pajjiż filwaqt li jipprovdi aċċess aktar faċli u orħos lill-kumpaniji l-kbar għal dejn barrani, li attwalment huwa limitat għal 500 miljun Dollaru Amerikan fis-sena għal kull kumpanija;

Huwa mħasseb li l-investituri barranin għadhom jaffaċċjaw burokrazija frustranti fil-livell lokali, fejn is-sistema proċedurali għall-approvazzjoni hija ostaklu kbir, li fiha l-applikazzjonijiet eliġibbli għal aprovazzjoni awtomatika huma ftit ħafna filwaqt li l-kwantità l-kbira tal-applikazzjonijiet jiġu approvati fuq il-bażi ta' kull każ għalih; huwa mħasseb li ħafna uffiċjali qed ikomplu jiddiskriminaw favur l-interessi lokali; jinnota li dan il-proċess ta' approvazzjoni u għoti ta' liċenzji ġie kkritikat f'xi reġjuni għax huwa inġust u nieqes mit-trasparenza, b'regolamenti li tant jinbidlu spiss u b'mod eżasperanti li mhux faċli li wieħed ilaħħaq mal-kumplikazzjonijiet tas-sistema; jistieden lill-gvernijiet statali u muniċipali biex jissimplifikaw u jikkonsolidaw l-applikazzjoni tal-proċeduri;

Jinnota li t-tariffi tal-importazzjoni għoljin tal-Indja għadhom kawża ta' tħassib ġenwin għall-industrija tal-UE; jemmen li ż-żamma ta' din il-politika protezzjonista wara l-liberalizzazzjoni ekonomika tagħti lok għal tfixkil u manipolazzjoni tas-suq;

Jikkunsidra li l-UE għandha tagħti attenzjoni speċjali lis-settur tal-SMEs fl-Indja, u li l-SMEs jistgħu jissaħħu permezz ta' miżuri li jgħinu fl-iffinanzjar ta' proġetti lokali mmexxija mis-suq proposti miċ-ċittadini;

Jenfasizza li l-koperazzjoni tal-UE għall-iżvilupp għandha tikkopera mal-Indja bħala donatur internazzjonali emerġenti permezz ta' skambji ta' esperjenza u koperazzjoni fi proġetti konkreti fil-pajjiżi li qed jiżviluppaw; jenfasizza li l-esperjenza tal-Indja, tista' tagħmel l-għajnuna tal-UE għall-iżvilupp aktar effiċjenti u produttiva;

Jinnota li l-impatt tat-tkabbir tal-Indja fuq id-domanda dinjija għall-enerġija tqajjem tħassib dwar is-sigurtà tal-enerġija, u li l-Indja għadha ssofri nuqqasijiet serji ta' enerġija u tiddependi ż-żejjed miż-żejt u l-faħam;

Jinnota li kemm l-Indja u kemm l-UE għandhom tradizzjoni twila fil-promozzjoni tal-użu ta' enerġija li tiġġedded u jemmen din hija alternattiva ta' enerġija prattika, flimkien ma' investimenti qawwija fl-effiċjenza tal-enerġija; jilqa' b'sodisfazzjon l-isforzi tal-Indja f'dan ir-rigward u jitlob li jkun hemm aktar koperazzjoni dwar is-sigurtà tal-enerġija u r-riformi fis-suq, l-enerġija li tiġġedded u l-effiċjenza tal-enerġija; jikkunsidra li l-Indja u l-UE għandhom ikomplu jiddefinixxu l-karatteristiċi tal-enerġija dinjija permezz ta' żvilupp ta' enerġija innovattiva u sostenibbli, filwaqt li jilħqu l-parametri ta' referenza tal-bidla fil-klima;

Jinnota li l-kummerċ internazzjonali jista' jkun mutur b'saħħtu għat-tkabbir ekonomiku u għat-tnaqqis tal-faqar, iżda mhuwiex xi bakketta maġika, filwaqt li r-riformi tal-kummerċ huma komplementari għall-politiki ta' żvilupp; jikkunsidra li biex jinħarġu l-persuni mill-faqar, u l-Indja tkompli tiela' s-sellum ta' żvilupp ekonomiku, teħtieġ li tiffoka b'mod kritiku fuq il-bini ta' ambjent ekonomiku li japprofondixxi l-integrazzjoni mal-ekonomija dinjija f'firxa dejjem usa' ta' manifattura u servizzi;

Jinnota, li minkejja t-tkabbir impressjonanti, l-infrastruttura tal-Indja għadha turi, parzjalment, il-karatteristiċi ta' nazzjon li għadu qed jiżviluppa, b'networks tat-trasport ħżiena u qtugħ regolari tal-elettriku; jitlob lill-Indja u lill-UE biex jesploraw l-iżvilupp tal-infrastruttura relatata mal-kummerċ, permezz ta' investiment bejn is-settur pubbliku u dak privat, filwaqt li jkunu żgurati trasparenza, ambjent regolatorju kredibbli u kundizzjonijiet ugwali għall-investituri privati u għall-gvern;

Jirrikonoxxi s-suċċess importanti tal-gvern Indjan fil-qerda tal-faqar, iżda jinnota li minkejja t-tkabbir ekonomiku sostenut, għadhom jeżistu inugwaljanzi kbar, b'madwar 30% tal-popolazzjoni Indjana li għadhom jgħixu taħt il-livell tal-faqar; jinsab partikularment imħasseb dwar is-sitwazzjoni tas-sezzjonijiet żvantaġġati tal-popolazzjoni, b'mod partikulari n-nisa, it-tfal, dawk żvantaġġati u l-popolazzjoni rurali, speċjalment fost id-Daliti u l-Adivasis (tribuwijiet u popli indiġeni); jistieden lill-Kummissjoni u lill-Kunsill biex jaħdmu flimkien mal-gvern Indjan sabiex titjieb is-sitwazzjoni ta' dawk il-gruppi u biex jeżaminaw koperazzjoni futura fir-rigward tal-kontribuzzjoni tagħhom biex tintemm id-diskriminazzjoni tas-sessi u tal-kasti;

Jilqa' b'sodisfazzjon il-koperazzjoni tal-UE mal-Indja fil-qasam tal-politika ambjentali u l-fatt li l-politika ambjentali hija identifikata bħala waħda mis-setturi ta' koperazzjoni fil-Pjan ta' Azzjoni Konġunt; jinnota li bħala kompetituri globali, l-UE u l-Indja għandhom irwol ċentrali fl-isforzi internazzjonali favur il-governanza globali aħjar tal-ambjent; jitlob sabiex l-aspetti ambjentali jkomplu jiġu enfasizzati fil-koperazzjoni dwar l-iżvilupp ekonomiku;

Jitlob sabiex it-taħditiet bejn l-UE u l-Indja dwar l-investiment iqisu r-responsabiltà soċjali u politika tal-investituri barranin; jenfasizza li d-drittijiet tal-investituri għandhom imorru id f'id mal-obbligazzjonijiet tagħhom u li l-investituri għandhom tal-anqas japplikaw l-istandards fundamentali tax-xogħol stabbiliti mill-Organizzazzjoni Internazzjonali għax-Xogħol (ILO);

Jilqa' b'sodisfazzjon kemm l-impenn tal-Indja kontra t-tħaddim tat-tfal kif ukoll il-parteċipazzjoni tagħha fil-Programm Internazzjonali dwar l-Eliminazzjoni tat-Tħaddim tat-Tfal u fil-proġett INDUS dwar it-tħaddim tat-tfal; huwa mħasseb bl-inċidenza għolja ta' tħaddim tat-tfal fl-Indja; jistieden lill-Indja biex tikkopera mal-ILO u tirratifika l-Konvenzjoni 138 dwar l-Età Minima u l-Konvenzjoni 182 dwar L-Agħar Forom ta' Tħaddim tat-Tfal; jistieden ukoll lill-Indja biex tieħu miżuri biex tissielet b'mod effettiv kontra kull forma ta' skjavitù moderna, tħaddim tat-tfal u sfruttament tax-xogħol tan-nisa, bil-għan li jiġi żgurat ir-rispett għad-drittijiet fundamentali tal-ħaddiema u biex jiġi evitat 'dumping' soċjali, filwaqt li jiġi adottat il-prinċipju ta' 'xogħol deċenti' mħaddan mill-ILO; ifakkar li l-arranġamenti kummerċjali għandhom ikunu konformi mal-konvenzjonijiet internazzjonali dwar id-drittijiet tal-bniedem u l-istandards tax-xogħol;

Jitlob lill-Kummissjoni biex tirrapporta lill-Parlament fuq bażi regolari dwar il-progress fl-implimentazzjoni tal-Pjan ta' Azzjoni Konġunt bejn l-Unjoni Ewropea u l-Indja;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Gvernijiet u lill-Parlamenti tal-Istati Membri u lill-Gvern u lill-Parlament tar-Repubblika tal-Indja.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6‐0460/2008 u B6‐0461/2008

skond l-Artikolu 108(5) tar-Regoli ta' Proċedura

f'isem il-Grupp UEN

Riżoluzzjoni tal-Parlament Ewropew dwar il-kontroll tal-prezzijiet tal-enerġija

Il-Parlament Ewropew ,

wara li kkunsidra r-riżoluzzjonijiet tiegħu tad-29 ta' Settembru 2005 dwar id-dependenza fuq iż-żejt (P6-TA (2005)361) u tad-19 ta' Ġunju 2008 dwar il-kriżi fis-settur tas-sajd minħabba ż-żieda tal-prezzijiet taż-żejt użat bħala fjuwil (P6-TA (2008)308),

wara li kkunsidra l-Komunikazzjoni mill-Kummissjoni dwar "Niffaċċjaw l-isfida ta' prezzijiet taż-żejt aktar għoljin" (COM(2008) 384 finali),

wara li kkunsidra li l-konklużjonijiet tal-Presidenza tal-Kunsill Ewropew ta' bejn id-19 u l-20 ta' Ġunju 2008,

wara li kkunsidra l-ftehima fil-Kunsill informali tal-ECOFIN ta' bejn it-12 u t-13 ta' Settembru 2008,

wara li kkunsidra l-Artikolu 108(5) tar-Regoli ta' Proċedura tiegħu,

billi fis-sajf tal-2008 l-prezzijiet taż-żejt laħqu l-għola livell tagħhom f'kuntesti reali, il-prezzijiet ta' prodotti oħra tal-enerġija żdiedu wkoll u l-prezzijiet taż-żejt tal-konsumatur imxew mat-tendenza tal-prezz taż-żejt mhux raffinat,

billi d-dollaru dgħajjef ikkontribwixxa biex tiżdied il-pressjoni fuq il-prezzijiet taż-żejt,

billi l-estimi jindikaw li l-prezzijiet taż-żejt jista' jkun li jibqgħu għoljin fit-terminu medju sa twil, u billi dan se jħalli impatt negattiv fuq l-inflazzjoni u t-tkabbir tal-ekonomija tal-UE,

billi l-livelli ogħla tal-prezzijiet qed itellfu l-poter ta' akkwist taċ-ċittadini tal-UE, filwaqt li l-aktar impatt negattiv qed iġarrbuh il-familji bl-iktar dħul baxx u s-setturi tal-industrija li jużaw l-enerġija b'mod intensiv,

billi l-qabża fil-prezzijiet tal-enerġija hija influwenzata minn gruppi kumpessi ta' fatturi: il-qabża strutturali fil-provvista u t-talba taż-żejt; in-numru u d-daqs dejjem jiċkienu ta' postijiet ġodda fejn jinsab iż-żejt; l-espansjoni limitata tal-produzzjoni taż-żejt; fatturi ġeopolitiċi; inqas investiment fl-avvanzi teknoloġiċi; spejjeż ogħla tal-investimenti; u n-nuqqas ta' ħaddiema kwalifikati fil-pajjiżi ewlenin li jipproduċu ż-żejt,

billi ż-żieda ta' data trasparenti, ta' min joqgħod fuqha u ppublikata aktar ta' spiss dwar l-istokks taż-żejt kummerċjali huma importanti ħafna għal-funzjonament effiċjenti tas-swieq taż-żejt,

billi it-taqlib finanzjarju attwali wassal lill-investituri biex ifittxu investimenti alternattivi u kkontribwixxa għall- żieda fil-volatilità tal-prezzijiet fuq medda qasira ta' żmien;

billi l-ekonomija tal-UE għadha tiddependi ħafna fuq l-importazzjoni taż-żejt, u postijiet ġodda potenzjali li minnhom jittieħed iż-żejt jinsabu 'f'depożiti mhux konvenzjonali', u jwasslu għal żieda fil-prezz tal-investiment għall-iżvilupp tagħhom,

Jesprimi t-tħassib tiegħu dwar iż-żieda fil-prezzijiet tal-enerġija, b'mod partikulari minħabba l-effetti negattivi fuq l-ekonomija u l-kompetittività Ewropea, li qed itellfu mill-kisba tal-objettivi tal-Istrateġija ta' Liżbona;

Jenfasizza l-bżonn li jittieħdu miżuri li jippermettu lill-ekonomija tal-UE biex iżżomm il-kompetittività tagħha u tadatta għall-ambjent il-ġdid tal-prezz taż-żejt;

Jisħaq li l-UE għandu jkollha pożizzjoni unika fir-rigward tal-politika tal-enerġija, speċjalment fil-kuntest tal-avvenimenti riċenti fil-Ġeorġja;

Jitlob li jkun hemm impenn politiku akbar lejn ekonomija tal-UE b'dipendenza baxxa fuq il-karbonju, biex jippromwovi l-enerġija rinnovabbli u effiċjenti kif ukoll sorsi tal-enerġija b'użu baxx tal-karbonju, u biex tinkiseb id-diversifikazzjoni tal-provvista tal-enerġija, b'enfasi speċjali fuq il-proġett tal-pajp taż-żejt bejn Odessa u Brody, u titnaqqas id-dipendenza fuq fjuwils fossili impurtati, ladarba din il-bidla hija l-aktar reazzjoni loġika għal prezzijiet għola taż-żejt; iħaddan il-bżonn għal dawk il-miżuri strateġiċi li neċessarjament ikunu segwiti b'impenji finanzjarji qawwija fir-riċerka u l-iżvilupp;

Jappoġġja d-Deċiżjoni tal-Kunsill Ewropew li miżuri mmirati u fuq medda qasira ta' żmien għandhom jittieħdu sabiex jitnaqqas l-impatt negattiv fuq l-ifqar familji; iqis, madankollu, li l-miżuri li jikkawżaw aktar inflazzjoni u anqas inċentivi għall-iffrankar tal-enerġija għandhom ikunu evitati peress li dawn jistgħu jkunu ta' ħsara għas-sostenibilità tal-finanzi pubbliċi u jiġu invalidati bi prezzijiet taż-żejt ogħla;

Jinnota bi tħassib li l-konsumaturi għadhom qed iħallsu prezzijiet ogħla li mhux dejjem jirriflettu bis-sħiħ it-tnaqqis fil-prezzijiet;

Jistieden lill-Kummissjoni biex tintensifika l-isforzi tagħha ħalli jitjiebu t-termini tal-kompetizzjoni fis-settur taż-żejt u tkun żgurata konformità mar-regoli tal-kompetizzjoni eżistenti; iqis li għandha tingħata attenzjoni partikulari lill-investigazzjoni u l-ġlieda kontra l-oligopoli u l-kartelli fl-irfinar u d-distribuzzjoni għall-punti ta' konsum;

Iqis li l-Bank Ewropew tal-Investiment għandu jkollu rwol aktar prominenti fil-provvista ta' fondi għall-effiċjenza tal-enerġija, għal enerġija rinovabbli u b'użu baxx tal-karbonju, kif ukoll għall-proġetti tar-riċerka u l-iżvilupp, speċjalment b'iffukar fuq l-intrapriżi żgħar u ta' daqs medju;

Jistieden lill-Kummissjoni biex tippreżenta l-proposta tagħha dwar ir-reviżjoni tad-Direttiva dwar it-Taxxa fuq l-Enerġija, wara li teżamina bir-reqqa l-effetti li l-miżuri ta' tassazzjoni jista' jkollhom fuq l-inflazzjoni, fuq investimenti ġodda fil-produzzjoni u t-tfittxija għaż-żejt, u fuq it-tranżizzjoni għal ekonomija tal-UE b'użu baxx tal-karbonju;

Jisħaq fuq l-importanza ta' iktar trasparenza u affidibilità tad-data dwar is-swieq taż-żejt u l-istokks taż-żejt; iqis li hu importanti li wieħed itejjeb il-fehim tiegħu dwar l-iżvilupp tal-prezzijiet tal-prodotti taż-żejt; jitlob li ssir reviżjoni fil-ħin tal-leġiżlazzjoni Komunitarja dwar l-istokks taż-żejt fi żminijiet ta' emerġenza;

Jitlob lill-UE biex ittejjeb djalogu effettiv mal-pajjiżi li qegħdin fl-Organizzazzjoni tal-Pajjiżi li Jesportaw iż-Żejt u ma' dawk li mhux qegħdin fiha, bl-għan li jkun hemm iktar stabilità tal-prezzijiet taż-żejt, iktar prevedibilità tal-provvisti tal-prodotti finali taż-żejt u l-ħlas tal-bejgħ taż-żejt bl-euro u mhux bid-dollaru Amerikan;

Jerġa' jtenni l-importanza ta' politika komuni tal-UE dwar l-enerġija u s-sikurezza tal-provvista, u tal-Politika Ewropea għall-Viċinat; jemmen, f'dan ir-rigward, li l-UE għandha tkun il-mexxejja tad-djalogu dwar l-enerġija mal-fornituri prinċipali taż-żejt; jilqa' b'sodisfazzjon l-idea ta' samit ta' livell għoli bejn il-pajjiżi li jikkonsmaw u dawk li jipproduċu ż-żejt;

Iħeġġeġ lill-kumpanniji tal-UE biex ikunu iktar proattivi, partikolarment billi jinvestu iktar, u biex ikunu l-mexxeja tal-għarfien espert dwar it-teknoloġiji l-ġodda u tal-kapaċitajiet fil-qasam tal-inġinerija sabiex jibqgħu l-imsieħba ewlenin tal-pajjiżi prinċipali produtturi taż-żejt;

Jinnota li r-Responsabilità Soċjali Korporattiva għandha titjieb fi ħdan il-kumpanniji maġġuri taż-żejt sabiex iktar investiment privat, iffinanzjat mill-benefiċċji attwali mhux mistennija tal-industrija taż-żejt, jiġi kanalizzat lejn programmi ta' ffrankar tal-enerġija, teknoloġiji tal-enerġija alternattivi u l-attivitajiet tar-riċerka u l-iżvilupp marbuta magħhom;

Jistieden lill-Istati Membri biex jikkoordinaw l-interventi politiki tagħhom fl-ittrattar taż-żidiet fil-prezzijiet taż-żejt; jitlob lill-Kummissjoni biex tippreżenta analiżi bbażata fuq il-miżuri politiki 'tal-aħjar prattiki' li japplikaw l-Istati Membri bħala reazzjoni għall-isfidi li jġibu l-prezzijiet għolja taż-żejt;

Jitlob lill-Kunsill biex jinsisti fuq ftehima dwar il-passi prinċipali li jmiss sabiex jinkiseb suq intern tal-enerġija verament liberalizzat;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni u lill-parlamenti tal-Istati Membri.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6‐0460/2008 u B6‐0461/2008

skont l-Artikolu 108(5) tar-Regoli ta' Proċedura

f'isem il-Grupp Verts/ALE

Riżoluzzjoni tal-Parlament Ewropew dwar iż-żieda fil-prezzijiet tal-enerġija

Il-Parlament Ewropew ,

wara li kkunsidra l-Komunikazzjoni mill-Kummissjoni lill-Kunsill Ewropew u lill-Parlament Ewropew bl-isem ta' "Politika dwar l-Enerġija għall-Ewropa" (COM(2007)0001),

wara li kkunsidra l-Konklużjonijiet tal-Presidenza tal-Kunsill Ewropew tat-8 u d-9 ta' Marzu 2007, u l-Pjan ta' Azzjoni tal-Kunsill Ewropew (2007-2009) għal Politika dwar l-Enerġija għall-Ewropa (EPE),

wara li kkunsidra r-riżoluzzjoni tiegħu tas-26 ta' Settembru 2007 ''lejn politika barranija Ewropea dwar l-enerġija'' ĠU C 219 E, 28.8.2008, p.

wara li kkunsidra l-Artikolu 108(5) tar-Regoli ta' Proċedura tiegħu,

billi l-ekonomija tal-UE, għall-inqas f'ċerti setturi, mhix ippreparata sew biex tindirizza l-prezzijiet attwali tal-enerġija, partikolarment il-prezzijiet taż-żejt,

billi l-prezzijiet tal-enerġija li qed jiżdiedu, u li huma fuq kollox volatili, qed joħolqu problema serja għal dawk il-familji fl-UE li għandhom dħul baxx u li b'mod sporporzjonat isofru minn spejjeż għolja ta' trasport u ta' tisħin, l-aktar minħabba prezzijiet għolja taż-żejt, imma wkoll minħabba ċerti attivitajiet u servizzi li jutilizzaw l-enerġija, bħas-sajd, l-agrikultura, it-trasport bit-triq kif ukoll numru limitat ta' industriji li jutilizzaw l-enerġija b'mod intensiv,

billi jqis l-ispekulazzjoni minn fondi ta' lqugħ (hedge funds) kif wkoll minn kumpaniji kbar taż-żejt u kumpaniji tal-elettriku u l-gass bħala fattur prinċipali taż-żieda fil-prezzijiet f'dawn l-aħħar xhur fuq livell globali u tal-UE,

billi l-Parlament Ewropew hu konxju li l-prezzijiet tal-enerġija jiddependu fuq diversi fatturi u li dawn ma jistgħux ikunu influenzati direttament minn persuni responsabbli mill-politika tal-UE, bħal per eżempju, il-prezz volatili taż-żejt fid-dinja u r-rabta bejn il-prezz taż-żejt u tal-gass, u għal dawn ir-raġunijiet jara biss skop limitat għal miżuri ta' politika fuq terminu ta' żmien qasir biex jitnaqqsu l-ispejjeż kull unità taż-żejt, tal-gas u tal-elettriku,

billi l-Parlament Ewropew hu konxju li l-ekonomija dinjija tinsab fit-tarf ta' kriżi globali tar-riżorsi, determinata minn dinja mmexxija minn ineffiċjenza kbira fl-użu tar-riżorsi u mid-dipendenza fuq il-fjuwils fossili, fejn il-mudell ekonomiku prinċipali tal-Punent qed jintuża b'veloċità li ħadd ma ppreveda minn ekonomiji emerġenti b'densità qawwija ta' popolazzjoni li qed joħolqu tellieqa vera u proprja għall-prezzijiet tat-tipi kollha tar-riżorsi tal-enerġija, kif ukoll għal riżorsi u neċessitajiet oħra, inkluż l-ikel,

billi l-akbar potenzjal biex jonqsu l-ispejjeż totali tal-enerġija jinsab fiż-żieda tal-produttività tal-enerġija u fl-iffrankar tal-enerġija,

billi l-Parlament Ewropew hu wkoll konxju tan-numru ta' possibilitajiet li l-UE u l-gvernijiet nazzjonali u gvernijiet lokali għandhom biex jgħinu liċ-ċittadini u lis-setturi ekonomiċi effettwati minn faqar fl-enerġija permezz ta' miżuri kkoordinati fuq perjodu ta' żmien qasir, bħal ħlasijiet diretti biex itaffu l-faqar fl-enerġija, għajnuna diretta jew tnaqqis fit-taxxi għal xi setturi ekonomiċi, kif ukoll informazzjoni aħjar u aċċess aktar faċli għal miżuri ta' ffrankar ta' enerġija fuq perjodu ta' żmien qasir jew medju,

billi l-enerġiji rinnovabbli, il-politiki u l-miżuri dwar l-iffrankar tal-enerġija u l-effiċjenza fl-użu tal-enerġija huma l-uniċi modi biex tonqos id-dipendenza tagħna fuq il-fjuwils konvenzjonali,

billi l-leġiżlazzjoni li tippromovi sorsi rinnovabbli ta' enerġija fil-qasam tal-elettriku kellha wasslet għal, u saħħet, żviluppi sostenibbli fl-Istati Membri,

billi hu essenzjali li jintlaħaq għall-inqas żvilupp ta' 20% effiċjenza fl-użu tal-enerġija sal-2020 biex tintlaħaq b'suċċess il-mira ta' 20% ta' sorsi rinnovabbli, biex tiżdied l-indipendenza tagħna fl-enerġija u sabiex jintlaħqu l-miri tal-UE dwar il-bidla fil-klima,

Jenfasizza li, jekk ma jkunx hemm bidla kkoordinata flimkien fil-politika tal-enerġija u l-konsum, id-domanda għall-enerġija fl-UE se tkompli tikber fl-għexieren ta' snin li ġejjin; jirrikonoxxi, f'dan il-kuntest, li l-ġlieda kontra l-bidla fil-klima se tkun sfida akbar waqt li fl-istess ħin se timponi spejjeż kbar fuq il-konsumaturi u n-negozji u żżid il-prezzijiet tal-enerġija;

Jistieden lill-ECOFIN biex tindirizza l-ispekulazzjoni madwar il-prezzijiet tal-enerġija b'mod vigoruż imma realistiku billi tistabbilixxi kodiċi ta' kondotta komuni biex tevita l-ispekulazzjoni fin-negozjar għall-enerġija (energy-trading floors) u billi tintroduċi politiki koordinati fuq tassazzjoni ta' profitti mhux mistennija (windfall) ta' spekulaturi tal-enerġija u kumpaniji kbar tal-enerġija; l-introjtu minn dan id-dħul jista' jikkostitwixxi l-bażi biex jitwaqqfu fondi nazzjonali għal innovazzjoni u għall-għajnuna fis-settur taż-żejt;

Jistieden lill-Kummissjoni biex tistabbilixxi set ta' regoli komuni għall-Istati Membri kollha dwar kif tingħata għajnuna lil uħud mis-setturi ekonomiċi permezz ta' miżuri mmirati, mingħajr ma jinħolqu distorsjonijiet kbar fis-suq intern tal-UE;

Iħeġġeġ lill-gvernijiet tal-Istati Membri fil-livelli kollha biex jikkumbattu bis-serjetà l-faqar fl-enerġija fl-UE u sabiex jistabbilixxu politiki konkreti ta' emerġenza għal dawk is-setturi ekonomiċi li huma partikolarment effettwati;

Jenfasizza li miżuri nazzjonali għandhom jiżguraw dejjem iżjed il-kontinwità ta' politiki eżistenti tal-UE fil-qasam tas-suq tal-enerġija interna u fil-qasam tal-politiki dwar il-bidla fil-klima, b'tali mod li dawn ma joħolqux distorsjonijiet fis-suq intern tal-UE u jitlob għalhekk lill-Kummissjoni tal-UE, lill-ECOFIN u lis-samit tal-Kapijiet ta' Stat u tal-Gvern tal-UE sabiex jistabbilixxu set ta' standards u regoli minimi ċari biex jirrispondu b'mod qawwi u kkoordinat sew għaż-żieda attwali fil-prezzijiet;

Jistieden lill-Kummissjoni u lill-ECOFIN biex jirrifjutaw bil-qawwa inizjattivi populisti u kontroproduttivi, bħal sejħiet għal tnaqqis fil-VAT fuq materja primarja tal-enerġija bħaż-żejt u l-gass, u biex ikunu favur miżuri intelliġenti u strutturali fuq perjodu twil ta' żmien, bħall-proposta magħmula mill-Prim Ministru Ingliż għal tnaqqis fil-VAT fuq prodotti u servizzi li jiffrankaw l-enerġija;

Ifakkar li l-enerġija rinnovabbli u l-enerġija effiċjenti huma fost l-aħjar modi biex ikunu protetti l-konsumaturi u l-industrija minn effetti doppji ta' żieda fl-importazzjoni tal-enerġija u ż-żieda fil-prezzijiet tal-fjuwil; jinsisti li l-iżvilupp ta' politika għall-enerġija m'għandux joħloq firdiet soċjali ġodda u li l-prezzijiet tal-enerġija għandhom ikunu trasparenti u kompetittivi;

Jirrikonoxxi li hemm opportunità kbira biex tonqos id-domanda għall-enerġija b'mod li jkun effettiv mill-att ta' spejjeż; ifakkar li l-potenzjal tal-iffrankar tal-enerġija tela' sa 40% fl-UE, imma biex jintlaħaq dan il-għan jeħtieġ ikunu stabbiliti miri stretti li jorbtu; jiddispjaċih, f'dan ir-rigward, li l-ebda mira li torbot dwar l-iffrankar tal-enerġija u l-effiċjenza s'issa ma kienet parti mill-impenn tal-UE biex tiġġieled il-bidla fil-klima;

Iħeġġeġ, għalhekk, lill-UE u lill-Istati Membri biex jieħdu miżuri konkreti ħalli jnaqqsu d-domanda għall-enerġija u biex jinvestu b'mod urġenti u qawwi f'ekonomija effiċjenti fl-użu tal-enerġija sabiex inaqqsu sew id-dipendenza tagħna fuq l-enerġija tal-fjuwils fossili u jilħqu l-objettivi tal-Konvenzjoni Qafas tan-NU dwar il-bidla fil-klima u l-Protokoll ta' Kyoto relatat magħha; jistieden, għalhekk, lill-Kummissjoni biex tniedi programm wiesa' li jagħmel lill-UE l-ekonomija l-aktar effiċjenti fl-użu tal-enerġija sal-2020;

Jenfasizza wkoll li s-sorsi ta' enerġija rinnovabbli flimkien ma' miżuri ta' konservazzjoni tal-enerġija tnaqqas id-dipendenza tal-Ewropa fuq importazzjoni tal-enerġija u għalhekk tnaqqas ir-riskji politiċi u ekonomiċi li jirriżultaw minn dik l-importazzjoni;

Jistieden lill-Kummissjoni biex tiżgura li l-iffrankar tal-enerġija, l-effiċjenza fl-użu tal-enerġija u l-enerġiji rinnovabbli jkunu prijoritajiet fid-disinn futur tal-politika dwar l-enerġija tal-UE, partikolarment fir-Reviżjoni Strateġika dwar l-Enerġija li jmiss, bħala soluzzjonijiet verament sostenibbli biex tonqos id-dipendenza tal-UE fuq il-fjuwils konvenzjonali;

Jenfasizza l-ħtieġa li tkun inċentivata l-innovazzjoni fil-qasam tal-enerġija minn fjuwils fossili bl-impożizzjoni, fuq l-impjanti tal-enerġija li jutilizzaw il-fjuwils fossili, ta' limitu dwar l-emissjonijiet tal-gass b'effett serra li jkun newtrali mil-lat teknoloġiku;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp ALDE

dwar il-Pakkett Soċjali

Riżoluzzjoni tal-Parlament Ewropew dwar il-Pakkett Soċjali

Il-Parlament Ewropew,

wara li kkunsidra l-Artikolu 103(2) tar-Regoli ta' Proċedura tiegħu,

billi l-Presidenza Franċiża attwali tal-Unjoni Ewropea jmissha għamlet enfasi akbar fuq l-impjiegi u l-politiki soċjali, meta titqies l-intenzjoni tagħha li tagħmel is-sena 2008 's-sena li fiha se jingħata bidu ġdid lill-Ewropea Soċjali',

billi l-'aġenda soċjali mġedda' ppreżentata mill-Kummissjoni Ewropea hija maħsuba biex tirrikonċilja l-progress soċjali mas-swieq ħielsa u l-kompetizzjoni effettiva fi ħdan il-proġett Ewropew; billi l-Istrateġija ta' Liżbona tal-UE se tiġi fi tmiemha fl-2010; billi għandha tibda issa riflessjoni profonda dwar l-istrateġija futura tal-UE biex tagħti spinta lit-tkabbir u l-impjiegi b'konformità mal-aġenda soċjali tagħna,

billi l-aġenda soċjali mġedda tista' tgħin biex il-perċezzjoni pubblika ta' l-UE tittejjeb, peress li tfassal miżuri li jeffettwaw il-ħajja ta' kuljum u l-prosperità taċ-ċittadini,

Dwar l-aġenda soċjali mġedda

Jikkunsidra li l-'aġenda soċjali mġedda' għandha tiġi kkunsidrata bħala l-ewwel pass lejn lenti aktar qawwija min-naħa tal-Kummissjoni fuq l-affarijiet soċjali u l-bini ta' Ewropa soċjali li ċ-ċittadini jitolbu; jinnota, madanakollu, li l-'Pakkett Soċjali' jikkonsisti f'numru ta' komunikazzjonijiet mhux leġiżlattivi, rapporti u rakkomandazzjonijiet li l-effett tagħhom f'termini ta' promozzjoni tal-progress soċjali madwar l-Unjoni Ewropea għandu jiġi mkejjel u mmonitorjat;

Jitlob, madankollu, għal aktar komunikazzjoni dwar is-servizzi soċjali ta' interess ġenerali, peress li l-inċertezza legali dwarhom issa laħqet livelli ta' rekord, li taw bidu għal interventi mill-Qorti Ewropea tal-Ġustizzja; jenfasizza li mhijiex ir-responsabilità tal-maġistrati li jfasslu l-qafas leġiżlattiv, iżda hija r-responsabilità tal-leġiżlaturi;

Dwar l-anti-diskriminazzjoni

Jilqa' b'sodisfazzjon il-fatt li l-Kummissjoni qed tipproponi direttiva orizzontali kontra d-diskriminazzjoni barra l-post tax-xogħol; jilqa' b'sodisfazzjon il-fatt li d-direttiva proposta twessa' l-qafas legali eżistenti biex tinkludi kull tip ta' diskriminazzjoni, mhux biss ir-razza, iżda wkoll l-età, id-diżabilità, l-orjentament sesswali u r-reliġjon, u testendi l-kamp ta' applikazzjoni lilhinn mill-post tax-xogħol biex tinkludi l-aċċess għal u l-provvista ta' oġġetti u servizzi, protezzjoni soċjali, vantaġġi soċjali u edukazzjoni; jinnota, madankollu, li din id-direttiva se tiġi adottata skond bażi legali (l-Artikolu 13 tat-Trattat KE), li sfortunatament jimmarġinalizza kompletament lill-Parlament, peress li l-Kunsill se jiddeċiedi b'unanimità; jistieden lill-Kummissjoni u lill-Kunsill jiżguraw li d-direttiva tiġi adottata mingħajr dewmien u li jittieħed kont xieraq tal-fehmiet tal-Parlament, kif spjegat f'numru ta' rapporti, b'mod partikolari ir-rapport reċenti dwar il-progress li jkun sar f'opportunitajiet ugwali u n-non-diskriminazzjoni fl-UE (it-traspożissjoni tad-Direttivi 2000/43/KE u 2000/78/KE) u r-rapporti futuri tiegħu dwar il-proposti speċifiċi li jinsabu fil-Pakkett Soċjali;

Jinnota l-bżonn li jissaħħu partijiet mit-test b'riferenza għall-ħtieġa li d-diskriminazzjoni ssir illegali fil-forniment ta' assikurazzjoni għall-persuni b'diżabilità u l-anzjani, u n-neċessità li tiġi pprovduta akkomodazzjoni raġonevoli għall-persuni b'diżabilità, u l-ħtieġa għal aktar informazzjoni dwar meta d-diskriminazzjoni diretta fuq il-bażi ta' età hija ġġustifikata, għal definizzjoni ta' 'età' u għal kjarifika dwar preċiżment liema oġġetti u servizzi jkunu koperti mid-direttiva;

Jistieden lill-Kummissjoni u lill-Kunsill biex jikkunsidraw bir-reqqa l-bżonn ta' miżuri addizzjonali inkluż it-tfassil ta' definizzjoni wiesgħa ta' diżabilità mal-UE kollha, sabiex jiġi żgurat li persuni b'diżabilità fi ħdan l-Unjoni Ewropea jkunu nklużi fil-kamp ta' applikazzjoni ta' din id-direttiva; jistieden, f'dan ir-rigward, lill-Kummissjoni biex tipprovdi gwida għas-settur tal-edukazzjoni dwar il-klassifikazzjoni ta' tfal bħala tfal b'diżabilità jew tfal bi bżonnijiet edukattivi speċjali;

Jitlob għall-kontinwazzjoni tal-proċess ta' ffirmar, konklużjoni u ratifika tal-Konvenzjoni dwar id-Drittijiet ta' Persuni b'Diżabilità, inkluż il-protokoll fakultattiv mehmuż magħha, u jfakkar li, wara r-ratifika tal-konvenzjoni mill-Komunità, il-proposti kollha għal leġiżlazzjoni Komunitarja non-diskriminatorja għandha tkun kompetament konformi mar-rekwiżiti tal-konvenzjoni; ifakkar lill-Kunsill li, fil-konferenza ministerjali informali dwar id-diżabilità f'Ġunju 2007, huwa stieden lill-Kummissjoni tniedi strateġija Ewropea għall-implimentazzjoni effettiva tal-konvenzjoni;

Jistieden lill-Kummissjoni tipprepara rapport dwar is-sitwazzjoni ta' persuni transsesswali fl-UE u fil-pajjiżi kandidati, li jkopri partikolarment l-esklużjoni soċjali, id-diskriminazzjoni fis-suq tax-xogħol u l-kura tas-saħħa, u l-każijiet ta' brutalità mill-pulizija;

Jiddispjaċih li d-direttiva proposta tħalli vojt sostanzjali fil-protezzjoni legali kontra d-diskriminazzjoni, partikolarment permezz ta' kwantità wiesgħa ta' eżenzjonijiet u eċċezzjonijiet relatati mal-ordni pubbliku, is-sigurtà pubblika u s-saħħa pubblika, l-attivitajiet ekonomiċi, l-istatus taż-żwieġ u l-familja u d-drittijiet ta' riproduzzjoni, l-edukazzjoni u r-reliġjon; huwa mħasseb dwar il-fatt li, aktar milli tiġi pprojbita d-diskriminazzjoni, dawn il-'klawsoli ta' ħruġ' effettivament jistgħu jservu biex jikkodifikaw prattiki diskriminatorji eżistenti, partikolarment kontra n-nisa u l-persuni leżbjani, omosesswali, bisesswali u transsesswali (LGBT); ifakkar lill-Kummissjoni li d-direttiva għandha tkun konformi mal-ġurisprudenza eżistenti fil-qasam tad-drittijiet LGBT, partikolarment is-sentenza Maruko;

Jinnota li fl-oqsma tal-edukazzjoni u l-midja, il-ħarsien soċjali aktar milli s-sigurtà soċjali, u l-vantaġġi soċjali, id-Direttiva 2004/113/KE dwar id-diskriminazzjoni tas-sessi tipprovdi livell aktar baxx ta' protezzjoni mid-direttiva proposta (COM (2008) 426); ifakkar li l-għan tad-direttiva proposta huwa li tiġi eliminata l-ġerarkija tal-bażijiet u tipprovdi livell indaqs ta' protezzjoni kontra d-diskriminazzjoni fuq kwalunkwe bażi;

Jiddispjaċih li d-direttiva tonqos milli ssaħħaħ l-istituzzjonijiet għall-promozzjoni ta' trattament ugwali b'mod li jiġi żgurat li jkunu forniti b'riżorsi xierqa, saħħa, indipendenza, kompetenzi u poteri;

Jiddispjaċih li d-direttiva proposta ma ssemmix aktar id-diskriminazzjoni multipla, li għandha impatt serju fuq l-inklużjoni soċjali, li spiss ma jiġix innutat;

Iħoss li d-direttiva ma tindirizzax biżżejjed id-diskriminazzjoni fl-iskejjel, meta wieħed iqis il-konsegwenzi negattivi fuq żmien twil tad-diskriminazzjoni fir-rigward tal-iżvilupp personali u s-saħħa, il-prospetti tas-suq tax-xogħol u l-inklużjoni soċjali;

Jistieden lill-Kummissjoni, fid-dawl tas-sentenza ta' Qorti Ewropea tal-Ġustizzja tas-17 ta' Lulju 2008 fil-Każ C-303/06 rigward persuni li jieħdu ħsieb pazjenti, li jsofru diskriminazzjoni b'assoċjazzjoni, biex tieħu miżuri xierqa biex tiżgura li dawn il-persuni li jieħdu ħsieb ħaddieħor ikunu protetti minn diskriminazzjoni bħal din u biex jinkuraġġixxu lill-Istati Membri jieħdu l-passi neċessarji biex jiżguraw li s-sentenza tal-qorti tiġi rispettata;

Dwar il-kura tas-saħħa transkonfinali

Jilqa' b'sodisfazzjon il-fatt li l-Kummissjoni eventwalment ressqet id-direttiva proposta tagħha dwar l-applikazzjoni tad-drittijiet tal-pazjenti għas-servizzi tal-kura tas-saħħa transkonfinali, li huwa l-ewwel pass importanti lejn żona Ewropea ħielsa tal-pazjenti; jenfasizza l-importanza ta' din id-direttiva fil-forniment ta' qafas ta' drittijiet u obbligi kemm għall-pazjenti u għal dawk li jipprovdu l-kura tas-saħħa; ifakkar li l-pazjenti għandhom ikunu intitolati għal trattament fi Stat Membru ieħor tal-UE, mingħajr ħsibijiet ta' spejjeż, sikurezza u kwalità; iqis li huwa kruċjali li d-direttiva tiġi adottata qabel tmiem il-leġiżlatura tal-Parlament;

Jistieden lill-Kummissjoni tinforma liċ-ċittadini dwar id-dritt tagħhom skont it-Trattat li jkollhom l-ispejjeż għas-servizzi tas-saħħa transkonfinali rimborsati; dritt li diġà ġie kkonfermat kemm-il darba mill-Qorti Ewropea tal-Ġustizzja; jikkunsidra li d-disponibilità ta' informazzjoni xierqa hija kruċjali biex jiġi żgurat aċċess ugwali għas-servizzi tas-saħħa transkonfinali għall-pazjenti kollha peress li l-inċertezza legali dejjem taħdem bħala żvantaġġ għal dawk l-individwi li m'għandhomx ħafna riżorsi personali;

Jistieden lill-Kummissjoni biex tħeġġeġ lill-Istati Membri jiżviluppaw politiki effiċjenti biex jiżguraw aċċess għal individwi mingħajr assikurazzjoni għas-sistema tas-saħħa;

Dwar il-Kunsilli tax-Xogħlijiet Ewropej (EWCs)

Jilqa' b'sodisfazzjon il-fatt li l-Kummissjoni pproponiet li d-direttiva dwar il-kunsilli tax-xogħlijiet terġa' titfassal f'forma differenti, peress li, erbatax-il sena wara l-adozzjoni tad-direttiva attwalment fis-seħħ, il-kunsilli nħolqu għal ftit aktar minn terz tal-kumpaniji kkonċernati; jilqa' b'sodisfazzjon id-definizzjoni mtejba ta' 'informazzjoni' u 'konsultazzjoni', u kundizzjonijiet tax-xogħol aħjar u aktar ċari għall-EWCs; jinnota, madankollu, li wieħed għandu joqgħod għassa sewwa ta' dan it-test biex jiġi żgurat li l-impjegati jkunu kkonsultati waqt ristrutturazzjoni, u li l-kunsilli tax-xogħlijiet ikollhom l-informazzjoni u l-mezzi kollha neċessarji biex iwieġbu kull mistoqsija, li pjuttost spiss tkun ta' natura teknika ħafna;

Dwar l-inklużjoni soċjali u l-faqar

Jinnota l-għan tal-Kummissjoni li ttejjeb il-viżibilità u l-metodi ta' ħidma tal-Istrateġija tal-UE dwar l-Inklużjoni Soċjali u l-Ħarsien Soċjali u li ssaħħaħ l-interazzjoni tagħha ma' politiki oħra;

Jistieden lill-Kummissjoni u lill-Istati Membri, madanakollu, biex jagħmlu użu aħjar tal-metodu miftuħ ta' koordinazzjoni u biex isibu modi ġodda biex jiżguraw skambju aħjar ta' data, informazzjoni u l-aħjar prattika fl-oqsma tal-protezzjoni soċjali, l-inklużjoni soċjali, l-anti-diskriminazzjoni u s-saħħa;

Jappoġġja lill-proposta tal-Kummissjoni li tiffissa miri għat-tnaqqis tal-faqar għall-fażi li jmiss tal-Istrateġija tal-UE dwar l-Inklużjoni Soċjali u l-Ħarsien Soċjali;

Jitlob lill-Kummissjoni biex tippreżenta komunikazzjoni dwar l-implimentazzjoni tal-Fond Soċjali ewropew fl-Istati Membri, bħala wieħed mill-istrumenti ewlenin għall-implimentazzjoni tal-Istrateġija tal-UE dwar l-Inklużjoni Soċjali u l-Ħarsien Soċjali;

Dwar il-fond ta' globalizzazzjoni

Jilqa' b'sodisfazzjon il-proposta tal-Kummissjoni biex tissimplifika l-proċeduri ta' applikazzjoni għall-Fond Ewropew tal-Aġġustament għall-Globalizzazzjoni (EGAF) u tippromwovi l-iskambju ta' esperjenza u prattika tajba bejn l-Istati Membri b'mod aktar effettiv; jistieden lill-Kummissjoni biex tagħmel dan il-fond aktar operazzjonali billi tikkunsidra kriterji ġodda bħall-bidla fil-klima u billi twessa' l-kamp ta' applikazzjoni tal-Fond Ewropew tal-Globalizzazzjoni biex jinkludi avvenimenti ta' telfien ta' xogħol iżgħar għall-benefiċċju tal-Istati Membri bi swieq tax-xogħol żgħar u iżolati; jiddispjaċih li l-Istati Membri kienu qed jaħsbuha biex japplikaw għal iffinanzjar EGAF biex jassiguraw assistenza immedjata għall-ħaddiema li jitkeċċew mix-xogħol;

Jistieden lill-Kummissjoni biex, qabel toħroġ ir-rapport annwali li jmiss dwar l-EGAF, tistabbilixxi benchmarks u kriterji għall-evalwazzjoni tar-riżultati miksuba f'każijiet fejn l-assistenza finianzjarja tkun ġiet ipprovduta skont l-EGAF;

Dwar ir-Roma

Jilqa' b'sodisfazzjon ir-rapport tal-Kummissjoni dwar l-Istrumenti u l-Politiki Komunitarji għall-Inklużjoni tar-Roma; jenfasizza għal darb'oħra l-bżonn ta' azzjoni aktar qawwija għall-inklużjoni tar-Roma fl-oqsma tal-edukazzjoni, l-impjiegi, il-kura tas-saħħa u d-djar; iġedded is-sejħa tiegħu għal strateġija u pjan ta' azzjoni dwar ir-Roma biex jiġi żgurat li l-istituzzjonijiet tal-UE, l-Istati Membri u l-awtoritajiet lokali jaġixxu flimkien biex jiġġieldu kontra kull korma ta' diskriminazzjoni kontra r-Roma u jiżguraw l-inklużjoni;

Jistieden lill-Kummissjoni u lill-Kunsill biex jiżguraw li t-tħassib tal-Parlament u l-NGOs relevanti u l-impenji li ħadet il-Kummissjoni fir-rigward tal-Għaxar Snin għall-Inklużjoni tar-Roma jiġu kkunsidrati u li d-direttiva dwar l-anti-diskriminazzjoni tiġi adottata mingħajr dewmien;

Dwar it-tagħlim matul il-ħajja u l-mobilità

Jemmen li għandha tingħata prijorità akbar lit-tagħlim tul il-ħajja, sabiex tissaħħaħ l-integrazzjoni fis-suq tax-xogħol ta' persuni qiegħda u persuni li jiffaċċjaw diskriminazzjoni;

Jikkunsidra li l-azzjonijiet għall-promozzjoni tal-mobilità tal-istudenti u l-apprendisti għandhom jiġu rinfurzati, sabiex tissawwar bażi għal adattabilità u mobilità akbar tal-ħaddiema futuri;

Jiddispjaċih li f'xi Stati Membri mhix qed tingħata prijorità u fondi biżżejjed biex jiżdied l-aċċess għall-opportunitajiet ta' tagħlim tal-adulti, speċjalment għall-ħaddiema akbar fl-età u anqas kwalifikata; jistieden lill-Istati Membri biex jagħmlu użu aktar attiv tal-Fondi strutturali, u b'mod partikolari l-Fond Soċjali Ewropew, biex jappoġġjaw l-iżvilupp tal-infrastruttura u l-istrateġiji għat-tagħlim tal-adulti;

Jistieden lill-Istati Membri biex iżidu u jtejbu l-investiment fil-kapital uman u biex jadattaw is-sistemi tal-edukazzjoni u ta' taħriġ għall-ħtiġijiet ġodda ta' kompetenzi u tas-suq tax-xogħol;

Jistieden lill-Kunsill u lill-Kummissjoni biex jirrevedu l-iskeda ta' żmien proposta għall-adozzjoni tar-rakkomandazzjoni tal-Kunsill dwar il-mobilità ta' volontiera żgħażagħ madwar l-Ewropa, sabiex jitħalla biżżejjed zmien lill-Parlament biex jagħti l-opinjoni tiegħu dwar ir-rakkomandazzjoni;

Jinnota li Sena Ewropea tal-Volontarjat tkun għodda effettiva għall-implimentazzjoni ta' l-azzjonijiet inklużi fir-rakkomandazzjoni tal-Kunsill dwar il-mobilità ta' volontiera żgħażagħ madwar l-Ewropa;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni, u lill-parlamenti ta' l-Istati Membri.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6‐0460/2008 u B6‐0461/2008

skont l-Artikolu 108(5) tar-Regoli ta' Proċedura

f'isem il-Grupp ALDE

Riżoluzzjoni tal-Parlament Ewropew dwar il-kontroll tal-prezzijiet tal-enerġija

Il-Parlament Ewropew ,

wara li kkunsidra r-riżoluzzjoni tiegħu tat-22 ta' Settembru 2005 dwar il-prezzijiet taż-żejt u d-dipendenza fuq l-enerġija,

wara li kkunsidra l-Komunikazzjoni mill-Kummissjoni dwar 'Niffaċċjaw l-isfida ta' prezzijiet taż-żejt aktar għoljin' (COM(2008) 384 finali),

wara li kkunsidra l-Konklużjonijiet tal-Presidenza tal-Kunsill Ewropew tad-19-20 ta' Ġunju 2008 dwar il-prezzijiet taż-żejt,

wara li kkunsidra l-ftehima fil-laqgħa informali tal-Kunsill Ecofin fit-12-13 ta' Settembru 2008,

wara li kkunsidra l-Artikolu 108(5) tar-Regoli ta' Proċedura tiegħu,

billi fis-sajf il-prezzijiet taż-żejt laħqu l-ogħla livell li qatt intlaħqu f'termini reali, il-prezzijiet ta' prodotti oħra tal-enerġija għolew ukoll u l-prezzijiet tal-fjuwil tal-konsumaturi kienu qed jieħdu l-istess direzzjoni tal-prezzijiet taż-żejt mhux raffinat; billi id-dollaru dgħajjef ikkontribwixxa għall-pressjoni fuq il-prezzijiet taż-żejt,

billi l-istimi jindikaw li l-prezzijiet taż-żejt se jibqgħu għoljin fuq medda medja u twila ta' żmien u li dan se jkollu impatt negattiv fuq l-inflazzjoni u t-tkabbir tal-ekonomija tal-UE,

billi livelli ogħla tal-prezzijiet taż-żejt qed jimminaw l-poter tal-akkwist taċ-ċittadini tal-UE, filwaqt li l-aktar impatt negattiv jaqa' fuq il-familji bl-aktar dħul baxx u s-setturi li jikkunsmaw ħafna enerġija,

billi ż-żieda fil-prezzijiet taż-żejt hija influwenzata minn taħlita ta' gruppi kumplessi ta' fatturi: bidla strutturali fil-provvista u d-domanda taż-żejt; bjar taż-żejt ġodda jonqsu fin-numru u fid-daqs; tkabbir limitat tal-produzzjoni taż-żejt; fatturi ġeopolitiċi; anqas investiment fl-iżvilupp tat-teknoloġija; spejjeż għoljin ta' investiment; u nuqqas ta' ħaddiema kwalifikati fil-pajjiżi produtturi ewlenin; billi xi pajjiżi li jipproduċu ż-żejt għandhom it-tendenza li jużaw ir-riżorsi naturali tagħhom għall-iskopijiet politiċi,

billi ż-żieda fit-trasparenza u l-pubblikazzjoni aktar spissa tad-dejta dwar ħażniet kummerċjali taż-żejt huma importanti għall-funzjoni effiċjenti tas-swieq taż-żejt,

billi t-taqliba finanzjarja attwali ġiegħlet l-investituri jfittxu investimenti alternattivi u kkontribwiet għal żieda fl-instabbiltà tal-prezzijiet fuq medda qasira taż-żmien,

billi l-ekonomija tal-UE għadha tiddependi minn żejt importat, u li bjar taż-żejt potenzjali ġodda jinsabu fil-maġġoranza f'"depożiti mhux konvenzjonali", dan qed iwassal għal spejjeż ogħla tal-investiment għall-iżvilupp tagħhom,

Jesprimi t-tħassib tiegħu dwar iż-żieda fil-prezzijiet tal-enerġija, b'mod partikulari minħabba l-effett negattiv ta' din iż-żieda fuq l-ekonomija u l-kompetittività Ewropea, li qiegħda tkun ta' tfixkil fil-kisba tal-għanijiet tal-Istrateġija ta' Lisbona;

Jenfasizza l-ħtieġa li jiġu meħuda miżuri li jippermettu li l-ekonomija tal-UE iżżomm il-kompetittività tagħha u tadatta għaċ-ċirkostanzi ġodda fil-prezzijiet taż-żejt; jitlob għall-impenn politiku b'saħħtu biex nimxu lejn ekonomija b'livelli baxxi ta' karbonju fl-UE, nippromwovu l-effiċjenza tal-enerġija, nimmiraw lejn diversifikazzjoni tal-provvista tal-enerġija u nnaqqsu d-dipendenza fuq il-karburanti fossili importati;

Jappoġġja d-deċiżjoni tal-Kunsill tal-Ewropa li miżuri fuq perjodu qasir u mmirati għandhom jiġu meħuda sabiex jittaffa l-impatt negattiv fuq l-ifqar konsumaturi domestiċi; f'dan ir-rigward ikun qed jinkoraġġixxi l-użu ta' inizjattivi favur it-tnaqqis fil-ħela tal-enerġija; madankollu, iqis li miżuri li jwasslu għal akar inflazzjoni għandhom jiġu evitati minħabba li dawn jistgħu jkunu ta' detriment għas-sostenibbiltà tal-finanzi pubbliċi;

Jappoġġja interventi li jiffaċilitaw il-proċess tal-aġġustament tas-setturi li jiddependu ħafna mill-enerġija; madankollu, jistaqsi lill-Kummissjoni biex tagħmel monitoraġġ tal-impatt ta' dawn il-miżuri u biex tieħu l-azzjonijiet xierqa fil-każijiet ta' tagħwiġ ta' kompetizzjoni; jistieden lill-Kummissjoni biex tiggarantixxi l-konformità mar-regoli tal-kompetizzjoni tal-UE, b'fokus partikulari fuq l-investigazzjoni u l-ġlieda kontra l-prattiki antikompetittivi fis-setturi taż-żejt, tal-gass u tal-elettriku;

Iqis li l-EIB għandu jkollu rwol aktar prominenti fil-finanzjament ta' proġetti għall-effiċjenza tal-enerġija, sorsi ta' enerġija li tiġġedded u proġetti ta' riċerka u żvilupp, b'mod speċjali b'fokus fuq l-SMEs;

Jistieden lill-Kummissjoni biex tippreżenta l-proposta tagħha dwar il-konsiderazzjoni tad-Direttiva tat-Taxxa fuq l-Enerġija, wara li teżamina bir-reqqa l-effetti li l-miżuri tat-tassazzjoni jistgħu ikollhom fuq l-inflazzjoni, l-investiment il-ġdid fuq il-produzzjoni taż-żejt u l-esplorazzjoni, u fuq it-transizzjoni lejn ekonomija tal-UE li tuża livell baxx ta' karbonju;

Jenfasizza l-importanza li jkun hemm żieda fit-trasparenza u l-kredibilità tad-dejta dwar is-swieq taż-żejt u l-ħażniet taż-żejt kummerċjali; jikkunsidra l-importanza li jkun hemm titjib fil-ftehim tal-iżvilupp tal-prezz tal-prodotti taż-żejt; jitlob li jkun hemm rwol aktar b'saħħtu għall-osservatorju tal-Kummissjoni dwar is-suq tal-enerġija biex jipprovdi pariri u jelabora miżuri mmirati lejn aktar trasparenza; jitlob li jkun hemm reviżjoni f'waqtha tal-leġiżlazzjoni Komunitarja dwar ir-riżervi taż-żejt ta' emerġenza;

Itenni l-importanza ta' politika għall-enerġija u sigurtà tal-provvista komuni għall-UE; jemmen f'dan ir-rigward li l-UE għandha tkun minn ta' quddiem fid-djalogu dwar l-enerġija ma' fornituri ewlenin taż-żejt; jilqa' b'sodisfazzjon l-idea ta' samit ta' livell għoli bejn il-pajjiżi li jikkunsmaw iż-żejt u dawk li jipproduċuh.

Iħeġġeġ lill-kumpaniji tal-UE biex ikunu aktar proattivi u biex ikunu minn ta' quddiem fil-ħiliet ġodda teknoloġiċi u ta' inġinerija, biex jibqgħu sħab ewlenin mal-pajjiżi prinċipali li jipproduċu ż-żejt;

Jistieden lill-Istati Membri biex jikkoordinaw l-interventi tal-politika biex jaffrontaw iż-żidiet fil-prezz tal-enerġija; jistieden lill-Kummissjoni biex toħroġ b'analiżi bbażata fuq 'l-aħjar prattika' tal-miżuri tal-politika tal-Istati Membri fir-rispons tagħhom għall-isfidi tal-prezz għoli għall-enerġija;

Jinnota li hu kruċjali li jsir ftehim fi ħdan il-Kunsill Ewropew dwar il-passi importanti li jmiss fil-bini ta' suq intern għall-enerġija biex tonqos il-vulnerabilità tal-prezzijiet taż-żejt u titjieb is-sigurtà tal-provvista; itenni l-appoġġ tiegħu għal aktar liberalizzazzjoni tas-suq tal-enerġija tal-UE;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u l-parlamenti tal-Istati Membri.